amanoisuno/poetBack huggingface dataset:
春日題相思寺 馮時行 
繫艇依寒渚，扶筇上晚林。山山春已立，樹樹雨元深。掃葉移床坐，穿雲買酒斟。相思思底事，老大更無心。
山居 馮時行 
溪带三弓地，山開一蓋天。茅簷低沒霧，藤路細迷懸。惡草翻新耨，獰彪突舊穿。爭雞喧腷膊，靜鷺立攣拳。翠著衣襟濕，嵐薰草樹鮮。老夫甘廢棄，末路寄沈綿。水出桃源俗，人來谷口賢。心期如水冷，世事絕風傳。瘠瘵高眠穩，疏慵入靜便。酒缸開半熟，茶餠索新煎。溫飽無餘事，安閒得剩年。勝遊欣此始，妄想置從前。出處非吾浪，乘除計亦全。况因心地靜，粗了佛家緣。零落餘生在，寧無火裏蓮。
送楊元老召赴闕 馮時行 
羣心周道直，萬國舜門開。咫尺清虛地，精微擇異材。光輝生錦里，合沓上蘭臺。霄漢橫高翥，風雲接大來。龜龍紛秘奧，奎壁煥昭回。碧海浮城闕，丹梯近斗魁。由來陞密勿，此地實胚胎。早晚龍淵躍，從容衮職陪。斯文歸黼藻，吾道久塵埃。漢武威懷遠，周宣正化恢。治源先簡儉，國本厚封培。造膝心終啟，前籌力竟回。正宜須弼亮，豈獨藉淹該。疇昔先登際，聲名亦壯哉。追風先蹙踏，戢翼更徘徊。巨寶應難價，殊姿肯自媒。中天懸日月，萬里忽風雷。戮力銘鍾鼎，餘波及草萊。故人元勃窣，晚節更摧頹。料想憐枯肺，吹噓助酒杯。
送張仁甫見何少卿續郎中二首  其一 馮時行 
并州天下脊，人物見遺英。亂復歸何處，貧甘送此君。天高卿月滿，雲靜使星明。二老恩波闊，扶衰强一行。
送張仁甫見何少卿續郎中二首  其二 馮時行 
水驛風煙暝，江郊茅葦秋。不關窮易老，自是客多愁。自倚連城價，終艱一飽謀。向非天下士，强項敢輕投。
月夜 馮時行 
秋立雨新霽，氣清雲自消。地空銀海闊，天浄玉丸跳。把硯承明露，扶兒看碧霄。病禁淒冷得，不惜到明朝。
遊峨眉十一首  其一 馮時行 
聞說最佳處，深藏疊嶂間。只須一兩屐，更入數重山。架竹深猶渡，垂藤險可攀。林泉未厭客，風雨不教還。
遊峨眉十一首  其二 馮時行 
薄宦非初志，幽棲有宿期。勝遊宜數數，老境已垂垂。山好無時見，雲閒逐處隨。誅茅或未可，細路有人知。
遊峨眉十一首  其三 馮時行 
蜀公愛山水，無不到牛心。歲久無從問，詩亡不可尋。雲堂環碧嶂，溪路擘青岑。從僻須回杖，窮探不厭深。
遊峨眉十一首  其四 馮時行 
絕嶺人人到，空迴亦大誇。至人觀實相，凡眼眩空花。有障猶隨牒，無心已出家。普賢吾日月，歸屐候晴霞。
遊峨眉十一首  其五 馮時行 
緬想如天遠，由來路不賒。快穿靈運屐，徑造普賢家。仰睇雲霄遠，回觀錦繡華。老難持浄戒，細細酌流霞。
遊峨眉十一首  其六 馮時行 
萬山皆拱揖，蹲俯若臣隣。初到最高處，誰爲第一人。自驚渾俗骨，或湧半天身。初夏猶深雪，難忘數飲醇。
遊峨眉十一首  其七 馮時行 
豈但山儲秀，年多樹亦靈。華夷供靜矚，參井入危經。幽討真殊絕，神光却渺冥。正當存不議，聊使俗迷醒。
遊峨眉十一首  其八 馮時行 
巖巒皆創見，草木半無名。翠削山山玉，光摇樹樹瓊。嶺雲隨客袂，谷響答僧行。清絕渾無寐，空山月正明。
遊峨眉十一首  其九 馮時行 
攙天元有路，絕俗更無村。孤眺臨崖觜，危升挽木根。渺茫均遠邇，倏忽變明昏。佛現驚搜句，巖前萬口喧。
遊峨眉十一首  其一○ 馮時行 
佛已歸無跡，吾當反自崖。肺腸蠲墜露，衣佩結明霞。陶令難忘酒，龐公亦有家。下山人借問，姑射咤南華。
遊峨眉十一首  其一一 馮時行 
雖知仙可學，酒盞喚淵明。未遂山中隠，聊爲地上行。留人垂雨意，送客走泉聲。初上乘危慣，歸途更不驚。
雲安下巖二首  其一 馮時行 
繫纜江沙靜，杖藜巖谷春。花依竹色好，草入漲痕新。占笋苔初破，嘗梅客遽顰。篙師勿槌鼓，幽興苦留人。
雲安下巖二首  其二 馮時行 
曩遊成斷夢，再至是陳人。攬景追前跡，尋詩拂舊塵。孤松難破凍，細草易生春。晴日江天好，凭欄愁更新。
題梵音水野亭 馮時行 
三宿離桑下，棲遲向一年。無來元謾爾，欲去也淒然。峽路梅隨馬，吳江柳繫船。此生無再到，題字寄山泉。
題黄氏所居 馮時行 
環翠五六里，深藏三四家。風高鳴雁序，春暖茁蘭芽。門巷分楠直，溪流带竹斜。我來風雪曉，倚杖看梅花。
遊雲泉寺 馮時行 
人日訪山寺，春風能借溫。柳橋通野水，柏徑隠重門。泉竇來何處，梅花別有村。從容尋後約，假榻卧雲根。
假守蓬州視事二十日以臺章罷黜行至溫湯作此以寄同僚二十韵 馮時行 
聯事春將半，去官春未歸。儒冠真蹭蹬，祖席有光輝。罷遣親刀筆，勾牽坐釣磯。同寮多俊彥，投老失親依。坐席丘無煖，扁舟蠡亦肥。泉聲清夢寐，山色浄裳衣。竹杖隨時拄，山杯信手揮。荷天將土苴，爲我易煙霏。州縣徒勞耳，簞瓢殆庶幾。不糜公廩粟，元長故山薇。白髮心猶壯，丹途計益非。人生今殄瘁，世路只歔欷。苦潦人將溺，思援手病痱。道孤誰歎息，迹蹇共嘲譏。去矣猶迴首，憂之欲奮飛。古今難骨鯁，風俗易脂韋。深峽真浮海，溫泉當浴沂。空山猿擇木，豐草馬辭鞿。已遂孤雲遠，猶通一徑微。年年如問信，深覓薜蘿扉。
答郭師聖 馮時行 
問訊煩書札，情親語味長。是非元自定，得失已兼忘。洗手分僧飯，清心炷佛香。窮城不假給，何似水雲鄉。
石漕生辰 馮時行 
夢斷熊羆夜，祥呈饋鯉初。固應賢有後，誰謂慶無餘。爲國家相似，憂民子不如。符分四郡虎，金佩十年魚。未補三公衮，聊分八使車。權衡公選格，陵阜富軍儲。閥閲名猶在，朝廷席已虛。稱觴勤祝頌，二十考中書。
張公升挽詩 馮時行 
掃地綠覆牖，撥醅香繞牆。是非閒處少，日月醉中長。薤滴悲歌露，柯寒落葉霜。百年成底事，宿草任蒼茫。
中秋探韵坤字 馮時行 
山雨連秋懶出門，嬋娟佳節更堪論。一年有限天知已，萬里無雲月返魂。淡影參差收海岳，清光浮動洗乾坤。擬憑樽酒相酬答，遮莫沈沈下別村。
秋日即事 馮時行 
人情節物自相關，强不悲秋亦恐艱。漸老身危生理索，憑高眼遠暮天寒。樹能長嘯風前聽，山亦多愁雨裏看。陶寫無他仗詩句，雁聲砧杵倚欄干。
秋夜書事 馮時行 
燈暗文書隔縠羅，寒欹竹枕倦吟哦。本來無事消魂得，作意撩人奈雨何。二十五聲秋點冷，百千萬緒客愁多。海山寂寞應如此，琴自無弦一放歌。
和郭信可秋夜有懷 馮時行 
又是山寒水綠秋，年華冉冉鬢邊流。一聲孤雁人千里，三點寒更月半樓。宦海浮生成底事，騷人徹骨是長愁。天空地迥淒涼夜，一曲商歌一掉頭。
十七日夜月色尤佳與韋去非東亭小酌 馮時行 
秋來瑶海浴嬋娟，天上人間又一年。有酒何妨三夜看，無雲尚見九分圓。樓臺迥憶仙遊眼，村落遥思禁曙煙。斗柄銜山風露冷，歸來清絕不成眠。
食笋 馮時行 
錦籜初開玉色鮮，烹苞葅脯盡稱賢。絕能加飯非無補，浪說冰脾苦不便。一日偶無慵下箸，四時都有不論錢。寒儒氣味都休問，準擬凌風作瘦仙。
送孫履道 馮時行 
平生心印久相傳，出處窮通豈偶然。且把新詩斟別酒，莫將離恨惱衰年。步兵未必非奇士，太白惟知是謫仙。待我休官彭澤去，約君同老白雲邊。
上知己 馮時行 
十年宦海塵埃客，文墨於人有底功。天遠寧知心匪石，官卑不許氣如虹。唐雖未老行將老，衍不應窮究竟窮。何日得君天上去，收雲拾雨借長風。
寄越州張子文待制二首  其一 馮時行 
霜清玉潔紫微人，海水羣飛蹭蹬頻。首尾七年歸剪拂，東西萬里隔聲塵。酒杯强遣愁中趣，藥裹長隨健裏身。天遠征鴻飛不到，登高極目更傷神。
寄越州張子文待制二首  其二 馮時行 
風塵綿邈想懷家，爲報平安向海涯。壻舊能詩鳴曉雁，兒初弄筆抹秋鴉。陶張蹇石真心腹，王蔡韋侯比輔車。更有梁山何小隠，要乘春漲別金華。
盧秀才家食梨 馮時行 
屢款盧仙貢玉堂，谷梨霜飽每分香。冰圓咀液凉疏齒，金醴吞甘浣熱腸。誤誚斧斤訛魯簡，駭聽名字笑吳娘。好同火棗供嘉品，端比蟠桃味更長。
溪上望居人有感 馮時行 
溪上居人三兩家，竹籬斜插倚蒹葭。清流日暖魚飛浪，靜渚輕煙鳥印沙。鱠落霜刀分綵縷，酒傾玉碗泛瓊花。因思故國園林約，默數歸期定不賒。
感事詠菊 馮時行 
寒花冷艷爲誰發，霜露泠泠祇汝侵。弱質向人如有託，清香絕世本無心。會逢仙老收靈藥，不用騷人費苦吟。十載豈無陶靖節，東籬蕭索待知音。
詩呈監試 馮時行 
筆陣詞鋒已破堅，深深簾幕度微煙。紛袍幸免催詩雨，堆案何堪造榜天。走馬共知難看錦，得魚自笑已忘筌。芙蓉豈待春風力，偶失知音勿斷絃。
和食笋二首  其一 馮時行 
敢將蔬笋擬甘鮮，清瘦肥癡定孰賢。氣味比僧從淡薄，支離似鶴要輕便。未隨煙客登山屐，且輟江神飲馬錢。一歲可能三百把，骨青髓綠配松仙。
和食笋二首  其二 馮時行 
麞牙鴨脚色相鮮，更遣逢迎酒聖賢。齊魯大邦應自美，煙霞清興豈相便。風神肯慢吹成竹，市老能教省直錢。早晚蕭然文字飲，何須喚作地行仙。
早行 馮時行 
馬入寒林驚宿鴉，羸僮呵手怯霜華。已經殘月路數里，知過安眠人幾家。嚦嚦曉烏天外唱，疏疏煙樹嶺頭斜。前程自謂明時近，不用孜孜苦歎嗟。
新居鑿井飲之味殊清勝因成一首 馮時行 
丹砂黄菊莫年須，清浄玄功世恐無。千里長源開地脈，數篙寒影落金樞。蟄龍雨氣通滄海，丹鳳秋風老碧梧。事業正應歸鼎飪，更分清韵入冰壺。
曉行得江字 馮時行 
晴色招人步曉江，牙牙瘦石水淙淙。斷雲作片元隨伴，白鳥無羣不著雙。浄渚鏡磨涵崛屼，飛濤雲湧過艂艭。煙蓑雨笠吾將老，富貴心慚苦未降。
客丹稜天慶觀夜坐 馮時行 
家山千里秋風客，搔首夜深寒雨窗。萬古興亡心一寸，孤燈明滅影成雙。鬢邊日月如飛鳥，眼底塵埃擬漲江。高枕欲眠眠不穩，曉鍾迢遞發清撞。
苦雨 馮時行 
噎鳩喚雨惱秋魂，唾手牋天恨少文。捲去行雲宜有主，放行飛海恐成羣。濛濛遮眼尋山遠，點點送愁緣竹聞。神女工夫遽如許，可能匝地洗妖氛。
清明 馮時行 
寶勒香輪簇柳陰，宦遊清味獨沈吟。野雲未散山頭暗，春水初生岸脚深。萬里松濤寒食淚，十年萍梗故園心。狂風又捲殘紅去，飛落誰家無處尋。
思歸 馮時行 
安用區區五斗爲，竹籬茅屋喚人歸。閉門高卧不通客，倚樹長吟懶繫衣。秋稻水乾還築圃，春蠶桑盡欲鳴機。山雲野樹吾家物，身瘦何妨道自肥。
和王祖文 馮時行 
河東河北塞煙長，誰作今年一葦航。已見五龍思自奮，似聞兩虎却相傷。麟臺君有青雲路，蝸舍吾其白首郎。憂國憂家連夢寐，端知不復有他腸。
贈李西臺 馮時行 
瀟湘濃碧浸青天，千里人家接楚田。惜別正當歸雁後，相思無奈落花前。江樓閒上雲藏樹，野渡初迴月滿船。看著行春驅五馬，絲絲垂柳拂長鞭。
索友人賡和 馮時行 
詩債遲遲不見還，只緣草賦動天顔。一揮可但難加點，三復何消更索斑。餘力自知過我輩，新篇不合是君慳。風流來往無多日，肯與吾曹作兩班。
和陳舜弼中秋有感三首  其一 馮時行 
宦海浮沈久倦遊，一聲雲雁一襟秋。只今楚客多愁思，况是潘郎已白頭。何處有山堪寄老，此時無月亦登樓。寸心或是孤雲起，浩蕩天涯不可收。
和陳舜弼中秋有感三首  其二 馮時行 
相別相逢總是天，朅來醉月又經年。君歸已買三山馬，我去仍求一水船。貧富勿論俱是夢，雨暘休問苦無田。中秋已過重陽近，頻向離筵醉拍肩。
和陳舜弼中秋有感三首  其三 馮時行 
人間八九不如意，獨坐蕭蕭愁絕時。空有此心誰領會，知余明月是襟期。婆娑寒影不知老，呼吸清光能療饑。今夕不妨休見面，旱苗須雨一深犂。
送王公佩之瀘 馮時行 
炎薰五月只須臾，底事書生亦渡瀘。午影風凉槐繫馬，曉岑雲白杖挑壺。見聞幽谷鶑遷木，氣類朝陽鳳集梧。見說阿房曾有賦，聲名速爲詫東都。
送馮貫道赴行在二首  其一 馮時行 
路入丹霄起柂初，峽山晴色曙煙疏。海深南斗臨天闊，江合西川直帝居。禁漏深寒參佩玉，御爐香暖散衣裾。遥知三接承恩罷，日影參差轉玉除。
送馮貫道赴行在二首  其二 馮時行 
儒雅風流總不如，烝髦久合下旌車。黄堂報政瓜初及，宣室傾賢席已虛。楚樹迎船春去盡，吳蓮傍槳雨收餘。留連物色題詩裏，健步傳呼有峻除。
雨中書事 馮時行 
昨夜風吹茅葦紛，今朝急雨洗崖痕。山山霞沒江喧枕，樹樹鳩鳴雲到門。隠几真心開暝照，繙書老膝痹危蹲。山居染得疏慵病，無復功名皓首論。
謝杜合州送酒 馮時行 
浦樹江雲晚杜門，史君書札問深村。憂愁徹骨妨詩律，賦詠開荒得酒樽。病肺可能供痛飲，濡唇亦足荷深恩。呼兒擎出隨藤杖，洗盞開嘗坐竹根。
眉僧曉岑僕未之識也持鉢求施既辭以貧則願丐一詩詩未暇作而三至門知嗜好可喜也因書長句四韵以贈 馮時行 
門前剝啄遣兒譍，客是平生不識僧。檀施咄嗟貧未可，詞場馳逐老猶能。識凌風月收孤思，乞與雲山伴曲肱。我亦從來慚綺語，休將此段擬傳燈。
和劉仲廉新年春望二首  其一 馮時行 
年於鬢髮最相干，又作新正一再看。懶共燕泥烘午霽，吟隨鶑樹澀朝寒。餘生已分千人後，燥吻猶須百榼乾。愁絕向來飛舄伴，蕭然形影若爲歡。
和劉仲廉新年春望二首  其二 馮時行 
闢掠閒愁自不干，因春成老亦看看。花枝本自能時樣，燕子從前有歲寒。酒著酡顔衰似健，杖扶沙步雨猶乾。杜門何似頻還往，藉綠簪紅趁逐歡。
送張卿赴西路憲 馮時行 
不容巴國戀深仁，使節朝馳詔墨新。山水兩川奇勝地，典刑三晉老成人。使星正自臨東井，卿月元來照紫宸。自是皋陶多邁種，歸毘舜德詠臣隣。
九日邀郭信可登龍鶴山 馮時行 
已脫青衫付酒家，請君含笑岸烏紗。百年行見星星髮，一醉須還歲歲花。令甲許人休吏卒，峯巒邀客上煙霞。龍山故事依然在，莫把風流讓孟嘉。
冬至有感 馮時行 
蕭辰俛仰及嚴冬，白髮空云是至公。造雪不成天本恕，喚梅未醒句無功。可能人事無消長，只待天時有變通。節物相關愁似醉，一庭霜葉一窗風。
南至即事 馮時行 
愛惜清秋預恐貧，豈堪時序過來頻。待梅沽酒無多日，隔臘看春只並隣。俗薄連牆成異縣，時難佳節是蕭辰。望雲還卜中興日，濺淚乾坤一小臣。
梅花 馮時行 
正是園林花木衰，冰姿玉潔出疏籬。月中瘦影道傍見，江上寒香人不知。時節驚心非故物，簿書滿眼欠新詩。碧雲暮合關山遠，擬折瓊英寄所思。
落梅 馮時行 
不禁清瘦怯風霜，遠信先憑驛使將。樓上笛聲吹舊曲，鑑中人面學新粧。飄零院宇仍多思，點綴簾櫳亦自香。留與春風共流轉，憑誰試與祝東皇。
酴醿 馮時行 
萬仙同駕碧雲翔，容與人間散異香。梅似前賢長隔世，酒真同氣莫相忘。流鶑夢斷驚風雨，落月魂銷映雪霜。春暖日長無一事，飛花片片倚胡床。
和向文叔見寄 馮時行 
煙雲浩蕩五湖身，老向風塵學問津。白髮只應無奈若，青衫定是可憐人。草侵吟枕依依夢，花傍愁襟故故春。江上負暄樵牧晚，素書千里慰蕭辰。
縉雲寺 馮時行 
借問禪林景若何，半天樓殿冠嵯峨。莫言暑氣此中少，自是清風高處多。岌岌九峯晴有霧，瀰瀰一水遠無波。我來遊覽便歸去，不必吟成證道歌。
謝陳舜弼送丹荔 馮時行 
驪珠三百照傾箱，一一都全味色香。道遠鶴觴齊騎驛，雨多龍伯護津梁。蠲煩已笑冰無味，過眼仍同玉有光。報貺無他空覓句，更慚詩骨謝凌霜。
寓棲隠僧舍讀書 馮時行 
茅竹無錢結翠霞，歸來棲止梵王家。夜窗聽雨翻書葉，曉研凌霜注井花。已隔朱樓安管鑰，獨尋碧磵問津涯。蘆簾紙帳門如水，兀坐蒲團事不賒。
過鐵山驛 馮時行 
來時趁作世情遊，歸去淒涼遣客愁。萬事世間多反復，一生此地幾春秋。天寒樹老葉全脫，水落岸高溪不流。行路崎嶇縱難料，江湖付與一孤舟。
清富軒 馮時行 
道高清識自超殊，白璧黄金視若無。坐側擁書皆是寶，望中森木盡爲奴。朱簾畫棟皆成俗，綠水青山可與娛。日有輕肥尋訪去，每教留戀過殘鋪。
題蔡雲叟山居 馮時行 
茅屋依雲晚未收，一門山色倚寒流。戲簷黄雀驚彈劍，飲水鳥猿看放鈎。醉卧落霞斜枕手，高吟晚日更昂頭。朝廷莫問安邊策，人在深山笑五侯。
送常德翁知縣 馮時行 
山多豺虎水蛟黿，萬里歸來只舊官。莫問蒼生待君起，須知白髮見親難。高蹤已逐飛鴻去，凡眼休將退鷁看。得句驚人須寄我，時時要看老波瀾。
寒食夜坐 馮時行 
雨餘虛廡靜前墀，坐到空江月上時。馬嚼青芻喧夜寂，人圍綠幕夢歸期。一年已是逢寒食，千里誰能慰客思。留宿春城愁落寞，杏花明日更離披。
將之瀘南 馮時行 
幾年落魄劍南州，重入蠻鄉覓舊遊。十驛出城難夙駕，一生浪跡愧虛舟。家留異縣懷親老，夢繞滄洲恐鬢秋。白馬鳴寒如可問，此身端復謝沈浮。
村居 馮時行 
飛蛾故故撲燈光，風雨蕭蕭打紙窗。人爲官方搔白首，虎來村落渡清江。猿啼冷日誰家夢，故國愁牽幾曲腸。籬菊何曾憂戰伐，夜添寒蕊趁重陽。
送同年朱元直監稅  其一 馮時行 
會計牛羊道益光，幽蘭不佩亦芳香。前郎未必辭官小，我輩惟知作法凉。客抱只消潘鬢白，俸囊無奈朔身長。要知別後相思地，獨上西山下夕陽。
送同年朱元直監稅  其二 馮時行 
秋風可擬借年光，曉覺新篘潑鼻香。黄菊丹萸元嫵媚，敗荷衰柳自淒涼。山纔入眼身尤健，事不關心日便長。欲把酒藤凌翠嶠，醉餘起舞送重陽。
送同年朱元直監稅  其三 馮時行 
池上千巖入曉光，無花草木自吹香。眼隨天霽山山見，心與秋清事事凉。長嘯響驚龍壑靜，微吟思入雁雲長。未須摇落增悲慨，新報王師復洛陽。
謝韓秀才送松栽四首  其一 馮時行 
新拓藤蘿住翠巒，移根千本到雲端。初乘雨露迎春種，便作雲霄蔽日看。巖穴從今增氣象，茯苓可擬救衰殘。知君有意憐棲隠，更約堅身待歲寒。
謝韓秀才送松栽四首  其二 馮時行 
鬰葱待得覆巖巒，愛護關心豈一端。已恐旱乾支水繞，更防牛馬倩人看。何當倚杖聽蕭瑟，便欲從渠號懶殘。物色最宜清浄觀，列仙癯瘦不言寒。
謝韓秀才送松栽四首  其三 馮時行 
已將疏懶寄雲巒，人世於今有萬端。整頓林泉宜急急，上還簪綬亦看看。移根遠带前山澗，荷鍤行衝小雨殘。急爾成林十年後，颼颼爲作暑天寒。
謝韓秀才送松栽四首  其四 馮時行 
餐松食柏老巖巒，藥餌從今可問端。髮白顔蒼無復懼，骨青髓綠後來看。色隨春焙茶煙碧，凉入晨烹竈火殘。自是本來山澤相，故煩天遣伴淒寒。
代簡寄壁山諸友慈洞硯 馮時行 
聞道諸郎長似林，臨池已遣學山陰。信傳鴻翼兼雙硯，物比鵝毛表寸心。書札總無緣懶病，襟懷堪寄有孤吟。歸裝準擬隨春色，歲酒須留待細斟。
春久不雨 馮時行 
老將百指寄耕田，雨不霑春重慨然。雲染夕曛成返照，霧隨山色化輕煙。王官掃廩徵豐歲，野史濡毫記有年。咄爾虬龍須早起，莫將乖懶滯重淵。
春和譚曦晉仲見惠之什晉仲夔人隠居歸之城下簞食瓢飲有可樂者 馮時行 
大隠休誇渾俗塵，由來空谷有幽人。只無憂患催垂白，何必功名掛汗青。我已退非金馬客，君宜上應少微星。卜隣有意誅茅切，竹杖交頭到夢屏。
和史濟川見贈 馮時行 
歲晚扁舟雪霰邊，蕭疏與君俱可憐。向來共厄黄楊閏，別後相逢白髮年。覓句剩煩梅作興，攻愁直縱酒稱賢。故人一笑誠希闊，得失休論布幔天。
和李堯俞郎中西歸有感 馮時行 
去留出處勿相關，煉得心丹已九還。自有文章爲鼓吹，只將廊廟等雲山。百年有酒堪留念，萬事無心忘駐顔。郎署分符舊名姓，安知不在覆盂間。
和李堯俞韵 馮時行 
海頭歸到峽江濱，新歲殘年只並隣。梅自多情工惱客，月如知己輒親人。江山縱肯容吾老，猿鶴應嫌不自珍。從此扁舟須駕閣，名教魯史續書麟。
雪中用黄太史韵 馮時行 
密雪誰人巧擬鹽，初飛仍带雨廉纖。夜吹玉笛滿浮酒，曉看遥山高捲簾。方積銀杯翻過馬，欲銷冰筯插疏簷。不堪時傍潘安鬢，華髮朝來覺驟添。
題瀘南石𥒁灘 馮時行 
雲間依約起樓臺，江上遥觀眼豁開。初謂僧房有鐘磬，那知人戶半蒿萊。一生夢幻本如此，過眼浮雲安在哉。獨倚斜陽弔今古，亂鴉飛處一舟回。
有感 馮時行 
俛首趨時獨自嫌，年來壯膽尚相淹。神鋒不及錐頭利，花蜜翻虧蔗尾甜。萬里水雲閒有約，一床墳籍靜無厭。明珠自得非他得，懶更驪腮著手拈。
登西樓二首  其一 馮時行 
林際虹霓掛晚晴，西樓無事翠烟橫。荷花半落水風遠，桂子欲飄山月明。黄卷久忘塵世事，白雲猶動故園情。無端最是城頭角，頻作淒涼塞上聲。
登西樓二首  其二 馮時行 
年來雙目厭紛華，獨上西樓日欲斜。幽鳥有情啼苦竹，畫船無事艤荷花。吳天半出雲中樹，越嶺初橫雨後霞。惆悵倚欄人去後，一竿明月屬漁家。
謝馮貫道惠小舟 馮時行 
先生憐我欲歸休，爲我添錢買小舟。老去尚餘州縣業，見來便起江湖秋。有名如合稱聱叟，無夢焉能賣直鈎。他日相隨鷗鳥外，短篷烟雨醉懞頭。
到墊江先作詩寄郝令君蒙老 馮時行 
盛家山前古雀籬，寒烟冷雨別君時。後來空作相逢夢，此處端成一笑期。已聽歌謠增喜樂，未聞謦咳祇飛馳。急須倒屣迎徐孺，一榻高懸更爲誰。
和楊良卿韵新自興元歸見貽二首  其一 馮時行 
飽聽玉帳報平安，猿鶴關心又乞閒。再理十年君杖屨，來分一半我雲山。歌能著意傾愁斛，酒解將紅染病顔。老去世情銷未盡，尚希東閣管窺斑。
和楊良卿韵新自興元歸見貽二首  其二 馮時行 
人間平地有危機，歸去應先未辱時。少著青衫元自懶，老簪華髮更何疑。向曾汩沒痕猶在，尚此廉纖愧自知。惟有冥鴻心一寸，從今寤寐考槃詩。
登岳陽樓 馮時行  岳阳楼
湖面層收雨露開，浪聲千里急奔雷。草迎雲夢秋光去，帆带衡陽曉色來。帝子不歸林葉下，楚魂堪弔暮鴻哀。羈遊到此偏增感，况悼長沙放逐才。
送何子應二首  其一 馮時行 
送客江頭水漸生，客愁無那亦相纓。一離夔子真成別，欲過岑公且勿行。小舞清歌元有興，綠楊青草正關情。背人歸去春無頼，未害開懷鬭酒兵。
送何子應二首  其二 馮時行 
功名本自屬諸生，誰向滄浪便濯纓。枕上日高惟我懶，船頭風飽看君行。眼前歷歷幾經手，意外悠悠久繫情。待得封侯應有日，胸中况貯萬奇兵。
謝益仲惠黄雞苦笋新茶三物書意勤渠欲索鄙製仍首讚僕之談詠頗窺玄窟以詩謝之 馮時行 
明月山中謝惠連，遠將何物餉柴門。仙歸碧落雞遺種，龍入丹淵竹有孫。欲索風騷供詠味，仍分雪乳滌蒙昏。殷勤雅意知何報，待把禪宗與細論。
送同年楊元直持憲節湖南二首  其一 馮時行 
天闊風高旆纛輕，江清沙白映揚舲。西岷峻極開文紀，南斗昭垂並使星。已見帆頭湖水白，猶看柂尾蜀山青。祇應直上裁天詔，楚甸風烟暫一經。
送同年楊元直持憲節湖南二首  其二 馮時行 
猶記瓊林插賜花，雲霄翮斷進塗賒。形歸靜定幾生柳，道叩虛無類煮沙。曉落秋風驚白髮，病瞻南極記丹砂。願分九鼎刀圭力，留得殘年老種瓜。
答杜如箎 馮時行 
迂疏百試百無長，身世從教墮渺茫。老得雲山真不惡，拙憑草樹更深藏。三杯且共逢迎酒，一瓣誰薰知見香。便肯經年繫舟檝，如君惠好實難忘。
見張魏公二首  其一 馮時行 
危機易蹈退難安，進退如公地最寬。憂國憂家雙鬢白，通天通地一心丹。久虛海宇蒼生望，專結庭幃綵綬歡。終始哀榮情罔極，誰云忠孝兩全難。
見張魏公二首  其二 馮時行 
四海於今望治安，當頭退避也應難。是非歷歷開新聽，變化紛紛入靜觀。孰把後圖歌寤枕，再將前事倚危欄。重拈今古看奇特，幸記塵冠久不彈。
宿石洞峽 馮時行 
五十七年來往處，扁舟幾繫亂雲邊。江山寂寂渾無恙，鬢髮絲絲也可憐。水背黄牛吞七澤，杯翻白鶴過羣仙。差池世故渾如此，底事長歌亦浩然。
送王子善移江津酒官一首 馮時行 
相看相別意何如，見事蜂生正要渠。挽袖一杯山月上，凝眸十里峽風徐。衣冠苗裔烟塵際，京洛風流咳唾餘。自此清愁欺老得，逢君重見爲驅除。
二月將半雨過花盛開二首  其一 馮時行 
一年青春日無幾，二月小雨花齊開。底事我禁愁思得，可能不近酒杯來。山青樹樹明於纈，江遠村村爛作堆。老罷興來須抖擻，自吟詩句自相催。
二月將半雨過花盛開二首  其二 馮時行 
最憐半見或不見，更惜欲開猶未開。樹遠祇疑隨水去，枝低還似傍人來。不堪小蕊樽前落，可忍殘紅砌下堆。著盡工夫春自去，不須風雨惡相催。
鄂州南樓其下爲黄鶴樓故基 馮時行 
今日南樓獨上時，西風無復片雲飛。天連江水去不盡，雲傍遠山閒自歸。鸚鵡巧言終掇禍，麒麟高舉亦知幾。詩翁仙子今何在，徙倚欄干送落暉。
郭信可索雲溪詩懶未能作戲成此寄以自解 馮時行 
疏疏翠竹浄江沙，遠寄新詩特地誇。月徑剩教添鬢雪，雲溪日放長苔花。也知一决君無勇，豈是狂吟我欲賒。琴鶴今朝隨小隠，詩篇明日寄烟霞。
題村居 馮時行 
荆棘叢中少避鋒，歸來袖手十春冬。茅簷去市遠更遠，樵路入山重復重。雲與好閒長作伴，虎知聞道亦相容。濁醪寄釀枯松腹，夜醉南山最上峯。
遊白鶴山 馮時行 
草樹烟雲滿眼秋，長河橫嶺共悠悠。覓歸未得登臨怯，與世相違俯仰愁。萬里音書無過雁，百年心事倚危樓。西風早晚催征馭，却向青衣江上遊。
日望冉雄飛之來久不聞近耗因成鄙句以見翹然之思 馮時行 
緩轡微吟自不催，看山下馬想徘徊。陽春白雪久不聽，日暮碧雲殊未來。已戒兒童篘熟酒，更勤風雪化新梅。雲間飛舄何時下，抑鬰孤懷遲一開。
和蔡伯世韵二首  其一 馮時行  长江
鉅璞希音未易知，芒鞋竹杖祇相宜。還收北伐六奇計，歸作東遊五勝詩。千里雲山通夢想，十年笑語隔心期。擬憑浩蕩長江水，日落烟寒寄所思。
和蔡伯世韵二首  其二 馮時行 
中郎風調世間無，敢謂明時德不孤。掃地焚香詩得計，曲肱飲水道如愚。寄書只說遊山好，臨老都緣學佛癯。白帝一來真漫浪，時人無用便題輿。
題毛祖房屋壁 馮時行 
卜築縉雲山下村，縉雲山色青滿門。承當春色花成段，領略朋簪酒滿樽。盡去機關馴虎豹，略推愷悌赦雞豚。要知餘慶須彌遠，堂上森然見子孫。
牟元禮挽章 馮時行 
淚注瓊瑰事可傷，白衣回首白雲鄉。兩三遺冊新詩在，四十餘年素業荒。學海驟乾千頃浪，儒林舊剪一枝芳。風流未寄三題草，光焰誰家萬丈長。不作人間金榜客，應爲天上玉樓章。詼諧未見車公口，錦繡應無李白腸。幽鳥空啼疏竹徑，青燈愁見舊梧堂。就中有事空堪恨，誰問雙親兩鬢霜。
萬州 馮時行 
銀珠絡髻繡衣裳，家住江南山後鄉。聞道君侯重行樂，相將腰鼓迓年光。
題三峰 馮時行 
古院無人僧作佛，碧潭有水魚化龍。當年矩諾小遊戲，一石擊碎成三峰。
烏棲曲 馮時行 
黄河吹風暗平川，東流之水清且瀾。明月不如長年好，照我離離滿秋前。明年此夜月還明，我是荆江雲水人。勸君莫唱烏棲曲，千古悲凉鬼神哭。
寄題龐宮使提舉山齋二絕  其一 馮時行 
才及中年便買山，山中何事可怡顔。當時白傅登臨眼，物色渾歸几案間。
寄題龐宮使提舉山齋二絕  其二 馮時行 
白衣蒼狗變浮雲，過眼紛紛不可論。晚歲逢迎真耐久，青山相對兩忘言。
鈴齋 馮時行 
亂離固多事，賢哲有要領。一切本仁義，條教日月炳。邦民用不犯，閉閣自非省。猶能肖蓋公，使我醉清浄。春風花滿門，午夢日轉影。先已戒鈴下，吏至無輒請。
梅臺 馮時行 
緬懷清絕姿，風流似居士。固宜命斯臺，俗子視桃李。
贈何山人 馮時行 
又聞科詔下諸州，舉袂成帷盡俊遊。汝去爲吾推甲乙，千人誰是釣鼇鈎。
落花十絕  其一 馮時行 
枝頭日日候韶妍，百舌聲中又隔年。莫道山翁無思緒，見人踏著便悽然。
落花十絕  其二 馮時行 
著花著酒苦相留，嗔雨嗔風畢竟休。有態游揚元嫵媚，無心點綴亦風流。
落花十絕  其三 馮時行 
萬翠千紅錦一張，春秋何處不芬芳。誰教無頼狂風雨，收作年華入鬢霜。
落花十絕  其四 馮時行 
老來著意惜餘年，時世那堪急似弦。敵面被春將一歲，又隨風葉去翩翩。
落花十絕  其五 馮時行 
惱教衰病倩人扶，掩得疏慵倒酒壺。半濕垂垂粘醉帽，全輕冉冉上吟鬚。
落花十絕  其六 馮時行 
半去還來繞舊叢，半隨胡蝶便西東。從交滿地無人掃，快意甘心薄倖風。
落花十絕  其七 馮時行 
即看簇簇鬭鮮妍，忽作漫天也可憐。隨雨隨風知有恨，恨無人著買春錢。
落花十絕  其八 馮時行 
幽棲竹路滿蒼苔，花擁柴扉午未開。可是春風料理得，時吹一片過窗來。
落花十絕  其九 馮時行 
瘦笻隨意步晴沙，困卧江頭野老家。桃李盈門春寂寂，鶑驚睡覺一床花。
落花十絕  其一○ 馮時行 
朝來酌酒尚芳菲，醉眼醒時已覺稀。苦妬妖饒鶑拂下，解憐飄泊燕銜歸。
題綦母氏孝友堂詩 馮時行 
高堂麗丹雘，燕衎謝迫隘。揭名屏物色，所取一何邁。艱難丕平後，南陔日廢壞。借鋤記父恩，紾臂飽兄嘬。惟君肖古先，學識洞源派。尊承天倫重，愧赧絕纖芥。遥遥曾閔心，千載知勉勵。雍穆粹閨閫，里閈消螫蠆。培植誕嘉種，芟藴殄莠稗。善積慶自餘，福履可不卦。斯堂寄丹抱，永煥曾玄戒。白華粲堂下，紫荆老不殺。吁嗟嗣芳烈，世世勿剪拜。感激自成詩，謾往致壁疥。
稽古堂詩爲曹應祥題 馮時行 
稽古堂前雨半天，濛濛山色思依然。幾多心事催霜鬢，零落梅花又一年。
學古堂爲毛應叔題 馮時行 
昔人性嗜古，服用皆古先。有虞作漆器，弊碗歷世傳。貨貲以得之，其費溢萬千。孔席伯夷杖，乾沒乃復然。家貧遂行乞，猶丐九府錢。此語雖詼嘲，義理茲可研。學古學其心，其用則蹄筌。軒轅騎蒼龍，舜入九嶷巔。古意已寥廓，如酒醨其元。君生萬世下，劫火經幾燃。作堂表佳目，意與開闢連。譬如引猨臂，踶跂摸蒼天。雖則如上說，膠談豈稱賢。今人亦古人，面目等媸妍。饑食寒而衣，天地靡變遷。澆風揚末塵，胡爲莫洗濺。忘機使神守，抱朴貴純全。六籍燦日星，泓泓聖賢淵。滑浄一几案，羲皇列吾前。薰染庶可久，膏肓儻其痊。聞君憙事者，有子鸞鳳騫。作詩助鼓譟，吾徒俱勉旃。
雲巖 馮時行 
樅陽之陽羌廬峰，千巖萬壑雲濛濛。仙人往往遊其中，安期羨門喬與松。天或使之爲扃封，咫尺象外不可通。我昔杖履秋將窮，洞宮蕭森還遽匆。至今魂夢江南東，聞君斸石蒼崖穹。下燕衆客幽襟同，君真庶幾羌俗翁。作詩疾驅勤僕僮，斬薙薈蔚煩祝融。木章竹箇羣巔空，要使恢廓無蔽蒙。指麾八極呼雲風，坐與九江爭俊雄。當有騎鶴來遐沖，與君論道如崆峒。去之勿疑求大功，慎勿顧此杉楠楓。
中巖 馮時行 
曠絕無人境，超然乃真遊。如何許世俗，踏破蒼苔幽。我知大士心，月印千江秋。示迹蓋偶爾，雨罷雲亦收。層巒擁肺腑，修幹騫龍虬。巉巖近恐墜，窈窕翠欲流。標指諒非月，索劍寧刻舟。倚杖聽松風，聊爲信宿留。
題漢初東巖 馮時行 
疏官寂寂解行衣，脫木蕭蕭立翠微。江带暝煙隨意曲，鳥翻落日向人歸。
涪州北巖 馮時行 
晴著春江鏡樣光，扁舟來炷佛前香。山從幽處亭亭綠，日倚閑邊故故長。
留題雲頂 馮時行 
山如虬龍來，渴飲金淵水。水竭欲飛去，驤首振鱗尾。壯哉老頭陀，奮迅咄使止。左手攬其角，右手持其耳。壓以大蘭若，宛轉不得起。跏趺盤石上，頤指役萬鬼。至今五百載，金碧半天倚。檀施走兩川，澆鉢日萬指。我來過其下，柴車爲一柅。周覽三歎息，仰止百拜跪。憑高撫浩蕩，霜天浄無滓。幽懷散百慮，老眼卷千里。因知大力量，建立乃如此。德大無小試，器薄戒遠使。不聞力扛鼎，但見橛撼螘。感彼上人者，不覺淚盈眥。
茶嶺 馮時行 
翠嶺依然在，芳根久已陳。山靈如感舊，亦合厭荆榛。
出郊題瀼東人家屋壁  其一 馮時行 
入座山如屏障，卷簾風滿衣襟。正是梅花時候，怡融恰似春深。
出郊題瀼東人家屋壁  其二 馮時行 
風引晴雲度去，臘催殘葉飛來。短景餘寒幾日，安排都放花開。
梅林分韵得梅字 馮時行 
霜朝馬蹄無纖埃，錦城城西江之隈。金蘭合沓俱朋來，白沙鱗鱗江水洄。梅花傍江高崔嵬，人言猶是王建栽。豪華過眼浮雲哉，飛英送香來酒杯。酒酣疾呼竹籬開，走尋屋角如龍梅。梅龍雖多此其魁，睡龍屈盤肘承胲。風皴雨散封蒼苔，孫枝迸出誰胚胎。天公撫摩春爲回，慎勿變化隨風雷，年年開花照尊罍。我欲結茅買芋煨，與梅周旋送衰頹。
雙飛橋 馮時行 
巨木架長虹，橫跨驚湍上。有如排世難，出力貴用壯。行人知寶地，非此欲何嚮。因懷濟川功，作詩鑱絕嶂。
甘寧廟 馮時行 
豪傑自不羣，俗眼蓋盲瞽。劉表既不識，那復論黄祖。翻然脫羈銜，渡江得英主。垂手立功勳，雄名詫千古。
伏虎寺 馮時行 
良友百年新，芳遊十日共。蒼壁聯躋攀，清湍競揮弄。雲來萬壑平，風過千山動。奇處合中分，歸作平生夢。
句  其一 馮時行 
妾身在代不如意，漢中胡中俱斷腸。
句  其二 馮時行 
兒童便讀山中記，老大纔登記裏山。
句 陳舜弼 
憂貧仍閔雨。
梅林分韵得今字 楊凱 
蘭亭久陳迹，脩竹空自陰。龍山亦淒涼，鮮花誰與簪。英遊曠千載，盛事新梅林。四海馮黎州，未妨鐵石心。提携到諸子，遍賞江之潯。亭亭姑射仙，玉立何森森。謝氏六君子，對飲香滿襟。西郊訪老龍，奇怪尤可欽。宛然如先生，高卧歲月侵。從茲飽薰風，佳實共鼎鬵。正味悅天下，妙用無古今。去去好著鞭，江南春已深。
梅林分韵得彭字 于格 
庭柯卧蒼龍，閲世如聃彭。朔風破檀蕊，零落滋玉英。江空人響絕，影落千丈清。今代文章籙，縉雲主齊盟。躍馬覘春色，觴客江上亭。三嗅韵勝華，霜霰飽曾經。及時剝其實，可用佐大烹。幸因輶軒使，錫貢充廣庭。王明儻予燭，和羹登簋鉶。
梅林分韵得舊字 杜謹言 
竹村喜紆徐，江雲迷昏晝。踟躕馬上語，嫩寒入衣袖。天公惜梅花，破臘開未就。端待使君來，春風本依舊。一樽既相屬，勿辭作詩瘦。明年用和羹，請爲使君壽。
梅林分韵得愛字 呂及之 
去城十里南郊外，突兀老梅餘十輩。玉雪爲骨冰爲魂，氣象不與凡木對。我來窮冬煙雨晦，把酒從公對公酹。人言此實升廟堂，埋沒荒村今幾歲。清芳不爲無人改，捐棄何妨本根在。瑰章妙語今得公，國色天香真有待。歸路從公巾倒戴，俗物污人非所愛。我公行向日邊歸，此段風流入圖繪。
梅林分韵得陶字 楊大光 
蟠根寄荒絕，擢幹空椮蕭。鄉來聞妙語，翦拂到兒曹。垂老猶叵堪，開落幾徒勞。不謂動杖屨，惠然排蓬蒿。尚能領諸生，相就醉澂醪。真頼旁輝映，併覺標韵高。酒闌興未已，分韵看揮毫。籍湜俱可人，冥搜爭過褒。乃知天地間，一等爲賢豪。橫飛與陸沉，亦各繫所遭。再煩起窮邊，國柄行當操。盡期如此花，曉夕幸甄陶。得備和羹用，寧不出伊皋。百年幾春風，勿令心忉忉。
馮先生訪梅於成都西郊同游十五人分韵哦詩而積不與翊日先生分僧字屬積作之 張積 
春回九地陽潛升，南枝破臘如酥凝。疏籬度香竹稍短，寒沙倒影溪流澄。魁然老株忽駭目，雪鱗矯矯雙龍騰。天公一叱困仆地，掀髯弄爪高曲肱。長林望斷千百株，奮首直欲青雲凌。黎州太守和羹手，十里往看車呼登。西江破曉郊路浄，合簪者誰金蘭朋。歡笑藉草飛大白，行厨載酒多於澠。風花飄摇落杯面，漱齒澆胸如嚼冰。湘流之清峴山瘦，千古邂逅一笑興。却踏東風急回首，侵夜霜月寒生稜。入門未坐亟相詫，曰今見之生未曾。成都勝事多四蜀，我欲問津雲水僧。先生功成早丐身，未老重來醉倚籐。
梅林分韵得作字 呂商隠 
一樹知獨秀，十里方出郭。江流浩清冷，露氣凝淒薄。胡爲此行色，疲馬外踴躍。玄冥正擅令，植物困摇落。喜見南北枝，粲然秀冰壑。千林色輝映，百畝香旁礴。首破春風荒，獨傲清雪虐。坐令芳信傳，芬菲到羣萼。如一君子信，茹連俱有託。相期飲此意，浩蕩放杯酌。更應護攀折，嘉實須若若。終收調鼎功，傅巖真可作。持問縉雲老，一尊笑相酢。
偈頌六十首  其一 釋曇華 
大道只在目前，要且目前難覩。欲識大道真體，不離聲色言語。
偈頌六十首  其二 釋曇華 
九年面壁，壞却東土兒孫。隻履西歸，鈍置黄面老子。
偈頌六十首  其三 釋曇華 
黄蘗老婆，大愚饒舌。佛法無多子，正眼瞎馿滅。妙嚴突出拄杖，三人證龜成鼈。拄杖子，善甄別。硬却脊梁，莫教漏泄。觀音菩薩將錢買胡餠，放下却是一塊生鐵。
偈頌六十首  其四 釋曇華 
大丈夫，須猛烈。打破從前伎倆，直下斬釘截鐵。拈却佛祖機，拔却繫馿橛。豈不見睦州爲人太親切，拶得雲門脚折。後來兒孫不辨端倪，却向推門處辨別。若也恁麽參禪，馿年未得休歇。妙嚴不惜眉毛，與你當頭拈出。南贍部洲人，常在北鬰單越。
偈頌六十首  其五 釋曇華 
簸箕有唇，米跳不出，天下衲僧赤肐𩪸。更須撥轉上頭關，十方世界黑似漆。
偈頌六十首  其六 釋曇華 
百草頭上，罷却干戈。萬仞峰前，縱橫遊戲。暗嗟魯祖面壁，一味祇貪瞌睡。翻笑睦州見僧，與我提一桶水。
偈頌六十首  其七 釋曇華 
九九九，釋迦老子不知有。翻轉面皮，伸出毛手，握金剛鎚碎窠臼。突出無位真人，一一面南看北斗。
偈頌六十首  其八 釋曇華 
千溪水冷，萬壑雲寒。無位真人乾屎橛，金剛寶劒破牢關。多年曆日最靈驗，百尺竿頭子細看。瞎却眼，啞却口，無孔鐵鎚成隊走。
偈頌六十首  其九 釋曇華 
雲門露，猛如虎。達磨師，不是祖。豈不見鹽官老須彌爲槌，虛空爲鼓。又不見禾山老解打鼓。休莽鹵，甜瓜徹蒂甜，苦瓠連根苦。
偈頌六十首  其一○ 釋曇華 
少室峰前，漆桶話墮。曹溪路上，賺殺闍梨。
偈頌六十首  其一一 釋曇華 
德章老瞎禿，從來沒滋味。拈得口，失却鼻。三更二點唱巴歌，無端驚起梵王睡。
偈頌六十首  其一二 釋曇華 
虛空爲鼓，須彌爲槌。要打便打，莫問是誰。
偈頌六十首  其一三 釋曇華 
始從鹿野苑，終至跋提河。用盡自己心，笑破他人口。
偈頌六十首  其一四 釋曇華 
文殊據虎頭，山僧取虎尾。中間諸菩薩，隨列生歡喜。
偈頌六十首  其一五 釋曇華 
蜻蜓許是好蜻蜓，飛來飛去不曾停。被我捉來摘却兩邊翼，恰似一枚大鐵釘。
偈頌六十首  其一六 釋曇華 
藥山道頭，雲巖知尾。雖然頭尾相稱，要且不知羞耻。
偈頌六十首  其一七 釋曇華 
天清地寧，時康道泰。摩醯正眼洞明，肘後靈符光彩。
偈頌六十首  其一八 釋曇華 
現成公案，百匝千重。峻如嶮崖，平如鏡面。執之失度，必入邪路。放之自然，體無去住。
偈頌六十首  其一九 釋曇華 
雪子落紛紛，烏盆變白盆。忽然日頭出，依舊是烏盆。
偈頌六十首  其二○ 釋曇華 
若作一句商量，喫粥喫飯阿誰不會。不作一句商量，屎坑裏蟲子笑殺闍梨。
偈頌六十首  其二一 釋曇華 
跛脚雲門言打殺，達之居士示全身。當陽出格無多子，報佛深恩只兩人。
偈頌六十首  其二二 釋曇華 
去時冒雨連宵去，回來带水又拖泥。自怪一生無定力，尋常多被業風吹。
偈頌六十首  其二三 釋曇華 
心自本來心，本心非有法。有法有本心，非心非本法。
偈頌六十首  其二四 釋曇華 
五月五日端午節，好事當陽難掩塞。歸宗突出拄杖頭，閑神野鬼俱消滅。俱消滅，砌下寒泉忽倒流，嶺上白雲不敢白。
偈頌六十首  其二五 釋曇華 
彌勒真彌勒，分身千百億。時時示時人，時人俱不識。
偈頌六十首  其二六 釋曇華 
佛祖正印，衲僧藞苴。有眼如盲，有口如啞。更問如何，可知禮也。
偈頌六十首  其二七 釋曇華 
苦苦，苦中苦，樂中苦，誰道黄金如糞土。象骨老師曾輥毬，秘魔扠下捉老鼠。
偈頌六十首  其二八 釋曇華  庐山
大道無方所，從容寰海間。幾思歸隠處，安樂在廬山。
偈頌六十首  其二九 釋曇華 
黄面老人乾屎橛，參隨一火爛泥團。心肝腸胃皆條直，蔬飯茶花照膽寒。佛法雖然未夢見，神通却許入雲端。應須痛念歸宗寺，時復持盂下翠巒。
偈頌六十首  其三○ 釋曇華 
識得橙子，周匝有餘。識得橙子，天地懸殊。若向周匝有餘處會，理上偏枯。若向天地懸殊處會，事上偏枯。
偈頌六十首  其三一 釋曇華 
金錫罷游留靠壁，草鞋乾曬待秋風。且那長夏深思省，看是平生有底功。真實行藏宜保惜，虛頭伎倆疾銷鎔。老僧豈是多饒舌，要與諸人氣味同。
偈頌六十首  其三二 釋曇華 
古來爲法老尊宿，荷衆曾無有倦時。况是年來衰落甚，動爲多與行相違。應須痛念平生事，著意披襟善護持。顆粒果能無滲漏，少林初不隔毫釐。
偈頌六十首  其三三 釋曇華 
西天四七，唐土二三。盡向者裏釘樁摇櫓，新東林爲你諸人解纜放船。未說超宗異目，若得齊眉共矚。亦可明窗下安排，未免欄腮摑出。
偈頌六十首  其三四 釋曇華 
心佛及衆生，笑而還復喜。笑喜本無根，緇素誠有旨。千古萬古人，幾箇識道理。道理深，何處尋。海枯終見底，人死不知心。
偈頌六十首  其三五 釋曇華 
雲門不負者僧來問，未免落在陷阱中。是你諸人若向者裏會得，許你高步毗盧頂。
偈頌六十首  其三六 釋曇華 
一呼善來，鬚髮自落。積累既多，無處安著。普請大衆，把火燒却。
偈頌六十首  其三七 釋曇華 
元正啟祚，更無回互。萬物咸新，截鐵斬釘。應時納祜，跳出窠臼。孟春猶寒，言端語端。知事頭首，各各希有。雲堂大衆，雍容鄭重。
偈頌六十首  其三八 釋曇華 
世人住處我不住，世人行處我不行。不是與人難共住，大都緇素要分明。
偈頌六十首  其三九 釋曇華 
思是聞之本，聞是思之用。青原白家三盞酒，喫了猶道未沾脣。
偈頌六十首  其四○ 釋曇華 
道遠乎哉，觸事而真，善因招惡果。聖遠乎哉，體之即神，刻糞作旃檀。
偈頌六十首  其四一 釋曇華 
趙州喫茶，我也怕他。若非債主，便是冤家。倚牆靠壁成群隊，不知誰解辨龍蛇。
偈頌六十首  其四二 釋曇華 
天上無雙日，閻浮一至尊。萬年松不老，聖壽等乾坤。
偈頌六十首  其四三 釋曇華 
去年無此雪，今年有此雪。人皆怨此雪，不見元宵燈與月。莫怨雪，自是時人無辨別。堪辨別，一片清光倚寥泬。
偈頌六十首  其四四 釋曇華 
一莖兩莖斜，其意毒如蛇。三莖四莖曲，無疑入地獄。言下若知非，心空及第歸。堪笑蔣山老，無端入荒草。
偈頌六十首  其四五 釋曇華 
一二三四五，五四三二一。從頭點檢來，笑殺維摩詰。带累李胡子，噴水髭鬚濕。灑浄已周圓，次念波羅蜜。蔣山恁麽道，千古誰人識。識不識，何處覓，堪與叢林爲軌則。
偈頌六十首  其四六 釋曇華 
泥多佛大，水長船高。直饒說得道理分明，也須親到一遭。
偈頌六十首  其四七 釋曇華 
千說萬說，不如親見。把手共行，略通一線。打破漆桶，何曾見面。阿耨多羅三藐三菩提，也是靈驗。蔣山恁麽做頌，馿年也未夢見。
偈頌六十首  其四八 釋曇華 
金佛不度爐，木佛不度火。泥佛不度水，真佛屋裏坐。萬牛挽不迴，千箇與萬箇。好事積如山，祇緣輕放過。不放過今日，鍾山甘話墮。
偈頌六十首  其四九 釋曇華 
師子吼，無畏說，百獸聞之皆腦裂。香象奔波失却威，龍天寂聽生欣悅。
偈頌六十首  其五○ 釋曇華 
千年田，八百主。甜瓜徹蒂甜，苦瓠連根苦。君不見禾山解打鼓，又不見採菊東籬下，千山萬山疊疊高門戶。又不見光孝僧堂六七間，日日普請搬泥土。又不見臨濟主中賓賓中主，二三四七面相覩。報禪流莫莽鹵聞，普請歡喜攙先去。去去實不去，途中好善爲。來來實不來，路上莫虧危。又不見主中主，箇箇衲僧氣如虎。
偈頌六十首  其五一 釋曇華 
去年十一月，笑別下鍾阜。今年九月中，行見朝天路。去住既無心，動靜非取與。平生安樂法，此意同誰語。四明昔嘗到，諸剎皆可數。山川氣象雄，麟鳳棲遲處。今思昔日遊，歲月二紀許。豈謂臨晚景，侯伯重相顧。開緘讀來書，丁寧見毫楮。姑蘇二千石，眼高照天宇。我昔昧平生，今見開心腑。欣然樂與行，方鳴集衆鼓。先師未了底，今日應須去。
偈頌六十首  其五二 釋曇華 
禪禪，更不相煎。坐底自坐，眠底自眠。大家安樂，無法可傳。禪禪，曹洞五位，臨濟三玄。大年三十夜，脚踏地，頭頂天。禪禪，不直半文錢。海枯終見底，人死脚皮穿。
偈頌六十首  其五三 釋曇華 
四月初八佛生日，天下叢林皆浴佛。佛身充滿太虛空，何處更有虛空覓。見前僧俗等金軀，長短方圓皆顯赫。放光動地二六時，從本至今無間隔。今有檀越女弟子，劉氏同男王承直。曠大劫來植善根，所行真實如菩薩。當知功德福無涯，回向癸未誕生日。唯願歲君嚮此誠，諸天星曜同昭格。資持劉氏從此去，壽同趙州百二十。更祈不盡大功勳，保男察判官崇極。子子孫孫福祿昌，無量福田咸併集。此月十四往臨安，龍天當護爲般挈。三江九堰聰明神，稽首歸依助英傑。全家既達九重城，母子忻懽仰天力。
偈頌六十首  其五四 釋曇華 
一棒一條痕，一摑一手血。臨濟老瞎馿，至今猶未瞥。須彌頂上浪拍天，大洋海水無一滴。偉哉本色人，頂門亞三隻。辨龍蛇百草頭，擒虎兕一毫力。穿大地人鼻孔，坐斷衲僧摇舌。
偈頌六十首  其五五 釋曇華 
五月五日端午節，天童爲汝開真訣。驅釋迦，逐彌勒。佛病祖病毛病頓清凉，魍魎邪神俱殄滅。相從唯喜本色人，非我同流誰與別。拄杖子，非列挈。公心一字更無說，千古萬古休饒舌。
偈頌六十首  其五六 釋曇華 
青蘿夤緣直上寒松之頂，白雲澹濘出沒太虛之中。狗子尾巴書梵字，野狐窟宅梵王宮。
頌古十首  其一 釋曇華 
草木無端拈出來，更加註脚放癡獃。西天此土誰知己，夜半優曇火裏開。
頌古十首  其二 釋曇華 
金色頭陀忽破顔，看來也是管窺斑。當時若得回頭早，免見兒孫墮黑山。
頌古十首  其三 釋曇華 
出得出不得，滿面是埃塵。愁人莫向愁人說，說向愁人愁殺人。
頌古十首  其四 釋曇華 
鑿開荒徑造浮圖，往復商量價不孤。無限落華隨水去，夕陽春色滿江湖。
頌古十首  其五 釋曇華 
急水灘頭下釣時，錦鱗紅尾尚遲疑。驀然跳出洪波裏，攫霧拏雲宇宙低。
頌古十首  其六 釋曇華 
大海波濤湧，千江水逆流。龍王宮殿裏，不見一人遊。
頌古十首  其七 釋曇華 
背衆喫油糍，對人誇好手。潦倒不識羞，抵死揚家醜。
頌古十首  其八 釋曇華 
故園春色在枝頭，惱亂春風卒未休。無事晚來江上望，三三兩兩釣魚舟。
頌古十首  其九 釋曇華 
丹霞寒燒木佛，院主因禍得福。可憐杜撰巡官，祇管胡卜亂卜。
頌古十首  其一○ 釋曇華 
苦瓠連根苦，甜瓜徹蒂甜。兩般滋味惡，中後入黄泉。
贊睦州和尚 釋曇華 
稽首金容癩狗師，一生快活沒人知。平田淺草翻身處，合水和泥換步時。垂手未施三寸刃，破關先下頂門槌。寥寥萬古誰堪對，唯有嘉禾跛脚兒。
嚴教授畫臨濟請贊 釋曇華 
喝下忽雷驚，聲前休領略。當鋒嚙鏃時，蹉過第一著。不在壁立處，豈向平地泊。野水白連天，秋空飛一鶚。
滿禪人畫臨濟像請贊 釋曇華 
臨濟禿，無眼目，討便宜兮不知足。高懸羊頭賣狗肉，秤頭斤兩惜如玉。胸中更有一般毒，天下無人敢輕觸。
卞禪人畫布袋和尚求贊 釋曇華 
人謂是彌勒，且喜沒交涉。拖箇破布袋，到處納敗闕。祇有一味長，子細爲君說。是什麽，乾屎橛。
贊三將軍 釋曇華 
家在歸宗寺後山，洞中春色異人間。祇因親受靈山記，長與歸宗把要關。
贊大慧禪師 釋曇華 
人天之師，佛祖榜樣。頂𩕳一著，匙挑不上。俾臨濟價增十倍，起圓悟更無伎倆。小姪如此贊揚，老胡决定有望。三十年後脫空話行，也是一番性懆起謗。
贊虎丘先師 釋曇華 
老漢從來無禪，一味心中含毒。此毒時復現前，渾家大小不穆。異口同音呪詛，至今活陷地獄。一名臨濟正宗，一名叢林瞎禿。
贊佛眼叔祖雪堂和尚侍立 釋曇華 
正法眼藏，瞎馿邊滅。父行子隨，了無途轍。老禪已是錯針錐，添得應庵亂饒舌。
贊此庵元和尚二首  其一 釋曇華 
佛祖生冤家，人天不喜見。忒殺聱頭，却通一線。劈胸拳下破牢關，大用機輪轆轆轉。
贊此庵元和尚二首  其二 釋曇華 
十分畫得相似，祇有一處誵訛。佛祖檢點不出，從教平地干戈。
贊李知府朝議 釋曇華 
人言公死，我言公在。在在在何處，清風動天籟。
贊程宗古承務 釋曇華 
龐居士悟心於馬駒言下，裴相國得大用於黄蘗棒頭。雖相去數百年間，其金聲玉振聯環不斷。彼時有此二大老光明烜赫，此時有宗古先生仁義禮信。根於心而能以此心確然履踐，佛祖大解脫門誠不讓耳。白雲山月未足爲齊，寒檜青松堪同大節。
烏巨山逵長老命立首座持師頂相請贊 釋曇華 
煙林風姿，山岳氣宇。坐看春回，行無伴侶。不圖成佛，豈欲作祖。一句掀翻，萬機罔措。更提柱杖，擊塗毒鼓。立禪持歸，分付烏巨。
積善普長老請贊 釋曇華 
天台南，石橋北，觀音寺裏有彌勒。頂門瞎却摩醯眼，肘後風雷轟霹靂。
表微首座請贊 釋曇華 
左捺膝，右握拳。槌瞎正法眼，打破葛藤禪。奮迅西河爪距，踢出楊岐金圈。祇憑箇一著，今古有人傳。
禪人寫真請贊  其一 釋曇華 
形枯豈是持齋叟，貌古還非入定僧。馬又不成馿不是，當頭一著得人憎。
禪人寫真請贊  其二 釋曇華 
法中之魔，僧中之賊。盜佛祖寶刀，斷衲僧命脈。貧窮者示之無價寶珠，富貴者令之破家散宅。不是平地上干戈，且非孤峻處標格。
禪人寫真請贊  其三 釋曇華 
者漢初無罪過，祇是頭匾眼大。雖然肚裏醒醒，開口便先話墮。如斯出世爲人，恰似大蟲看水磨。
禪人寫真請贊  其四 釋曇華 
豎拂拄拂，全機出沒。一喝耳聾三日，叢林至今狼藉。屈屈，且道是馬祖屈，百丈屈，歸宗屈。宗一侍者，但恁麽拈出。
禪人寫真請贊  其五 釋曇華 
魯祖偏工面壁，秘魔動便擎杈。唯有歸宗長老，一味撒土撒沙。三箇上牢漆桶，不知那箇堪誇。諸方檢點得出，也是勾賊破家。
禪人寫真請贊  其六 釋曇華 
波濤千尺冷颼颼，誰向滄溟泛逆流。唯有渠儂諳水脈，卷舒出沒任遨遊。
禪人寫真請贊  其七 釋曇華 
九年面壁成迂曲，三頓親承愈見賒。併蕩那伽大機手，不知誰可繼生涯。
禪人寫真請贊  其八 釋曇華 
拭眼堂前，臨濟正令。且行一半，拈佛祖病。
禪人寫真請贊  其九 釋曇華 
江上青山千萬疊，水邊茅屋兩三間。朝來無限扁舟過，何似渠儂把釣竿。
禪人寫真請贊  其一○ 釋曇華 
茅屋紫霄下，良田石鏡邊。此生隨分過，不用買山錢。這般惡比丘，何人敢近傍。恣焚三毒火，力起無根謗。破除少室窠巢，併蕩衲僧見障。聞者見者攢眉，應是無人瞻仰。
禪人寫真請贊  其一一 釋曇華 
身心一如，身外無餘。不願成佛，亦非凡夫。甘作上牢漆桶，無心計較錙銖。萬古銀山鐵壁，更沒者也之乎。是則活埋老僧，不是則打殺曇慧。暗透兩重牢關，烈焰不藏蚊蚋。
禪人寫真請贊  其一二 釋曇華 
元是黄梅村裏僧，生來自笑百無能。一瓶一鉢隨緣住，孰謂而今繼祖燈。
平江虞祖道寫頂相求贊 釋曇華 
枯松下，盤陀上，獨坐大方，橫按拄杖。謂是應庵，無恁相狀。謂非應庵，誰肯歸向。分付祖道，試自定當。
徐伯壽求贊 釋曇華 
大海波濤闊，千峰氣象雄。當頭俱坐斷，直下展家風。一喝分賓主，三玄辨正宗。其餘都莫問，今古有盲聾。
如道人求贊 釋曇華 
江上青山疊疊來，屋頭松竹手親栽。柴門盡日無人到，時見窗前雲作堆。
蓮道人自寫像求贊 釋曇華 
凌行婆，蓮道者。一箇患聾，一箇患啞。聾者善聽，啞者能話。堪笑堪悲，可知禮也。
吉彬老二姪女繡普賢菩薩求贊 釋曇華 
吳門吉彬老，壽年可及百。骨目清且癯，施爲有標格。行步快如風，談笑氣不乏。窮之無他術，一味好佛法。每親善知識，言下究生殺。家有二姪女，貞姿迥超拔。自幼不茹葷，晨昏常燕默。從容定中起，痛念十使結。顯塵劫大願，運針發五色。幻普賢妙身，應現四菩薩。等十方虛空，皎若揭日月。大哉白象王，羣狐悉彌滅。當知妙殊勝，豈在別處設。若從自己求，猶如病作熱。如是名正觀，不爾是邪說。
和宮使李侍郎頌送入莞山庵 釋曇華 
此山已是勝天台，峰頂寥寥正眼開。無限水雲難湊泊，却容掃地相公來。
題陳參議中大大隠圖 釋曇華 
荷鋤居士隠雲莊，竹屋茅堂瞰小江。祇這逍遥是知己，人間天上更無雙。
和李參政頌示鑒禪者 釋曇華 
清源居士頂門著，從本已來自寥廓。更透吾家向上關，活鱍鱍地難收捉。風塵草動鑒來端，臨機八面初無作。纔起分毫取與心，即被邪師籠罩却。
贈別俗兄 釋曇華 
此行安忍泛輕舟，無奈官差不自由。痛望老人修浄業，莫教容易度春秋。
題劉民用居士藏六庵  其一 釋曇華 
西溪縛屋稱幽居，坐對松窗與世疏。到眼青山千萬疊，此生安樂更無如。
題劉民用居士藏六庵  其二 釋曇華 
虛空正體沒邊涯，藏六如何蓋覆伊。要聽少林無孔笛，從來多是逆風吹。
辭此庵和尚塔 釋曇華 
道韵如山重，冰懷有紀綱。一拳成活業，千古更無雙。松竹森森老，雲山疊疊長。洛陽無限意，對此一爐香。
示智道者 釋曇華 
少室門庭冷似灰，長年不見一人來。汝今若解知慚愧，那取工夫到一回。
贈成主簿 釋曇華 
同是崇寧癸未生，公爲官長我爲僧。大家履踐通天路，共踏毗盧頂上行。
禪人之梅陽 釋曇華 
此行不憚三千里，况是江天欲雪時。問道身心如不昧，梅陽老子已先知。
與鑄鍾道者 釋曇華 
野店小橋外，黄昏欲雪時。一聲誰側耳，千古喚愚癡。
德彬修雙陽塔求頌 釋曇華 
九層塔聳青霄外，七佛靈蹤在上方。山冷雲寒當午夜，唯聞仙樂散天香。
送僧化蓆 釋曇華 
窮心何必在三椽，直透歸宗一味禪。翻憶當年曾卷起，無端又展與人眠。
吳必東請小參後說偈 釋曇華 
百草頭邊千聖眼，一毫端上萬重關。更無佛法并玄妙，堪與知音共往還。
送六人禪者隨宏長老住大智 釋曇華 
大智荒凉久，中興六上人。機前施遠略，句下要通津。事理無兼带，偏圓有主賓。風雲今際會，彈指一番新。
贈悟上人造華嚴塔 釋曇華 
山前馬廐普光殿，門外牛欄正覺場。五十三人同日葬，善財走得脚生瘡。
術人求頌 釋曇華 
造化付誰手，君來聊解顔。欲游天上路，先破鬼門關。禍福行藏內，高低方寸間。毫芒差錯處，過犯重如山。
行者求頌 釋曇華 
了身不若了心休，了得心時身不愁。若也身心俱了了，神仙何必更封侯。
觀道人求頌 釋曇華 
學佛從來境界多，不能降伏便成魔。降魔能用無心法，六賊傾城盡倒戈。
題仲逸宣教三境圖 釋曇華 
太清之雲，鏡中之塵。從無住本，廓應如春。妙玄不動，示現無垠。三世普入，孰妄孰真。現成公案，豈費精神。當頭一著，坐斷要津。
莞山浄明庵小參示衆 釋曇華 
三十三州七十僧，馿腮馬頷得人憎。諸方若具羅籠手，今日無因到浄明。
題永寧小軒 釋曇華 
我行重到清凉地，小室軒窗分外明。不是山家占春色，大都物理自舒情。
贈晦叔秀才二首  其一 釋曇華 
處世從教眼似眉，自然心地絕支離。翻身更透龍門浪，頭角崢嶸宇宙低。
贈晦叔秀才二首  其二 釋曇華  西湖
少室巖前路不遥，毫芒纔擬便迢迢。西湖湖上晚來看，小艇輕風落畫橈。
西蜀祖正道者還鄉求頌 釋曇華 
西川五十四軍州，幾箇男兒會點頭。透得劍門關子過，不風流處也風流。
夜宿解田偶成 釋曇華 
夜宿西山居士家，圍爐相對話生涯。從來無一絲頭許，自是勞生眼裏花。
送宏監寺開海田 釋曇華 
軒昂氣宇要爭先，及早乘時痛著鞭。翻轉江皋千頃浪，靈苗從此秀桑田。
送珣禪還鄉 釋曇華 
極目澄澄水照空，白蘋紅蓼戰西風。三千里外深深意，鐵券誰將累祖翁。
送祥禪人二首  其一 釋曇華 
子是慈明家畔人，直須超卓要驚羣。騰身快入洪波裏，始見曹源正脈分。
送祥禪人二首  其二 釋曇華 
濁港江頭送別時，碧雲秋水淡依依。莫嫌老拙疏慵甚，它日重來扣竹扉。
謝楊善才道友惠數珠 釋曇華 
南詢初不失程途，收得金剛腦後珠。兩手持來親獻我，光明烱烱破昏衢。
胡氏妙圓求頌 釋曇華 
八年伏枕今安樂，安樂常思病苦時。苦樂本來真實義，要須猛省力扶持。
送傑侍者還鄉 釋曇華 
大徹投機句，當陽廓頂門。相從今四載，徵詰洞無痕。雖未付鉢袋，氣宇吞乾坤。却把正法眼，喚作破沙盆。此行將省覲，切忌便垛根。吾有末後著，待歸要汝遵。
爲南書記下火 釋曇華 
東湖莞嶺及歸宗，燁燁騰輝爐鞴中。鐵眼銅睛烹不破，衲僧巴鼻好流通。
偈 釋曇華 
五百力士揭石義，萬仞崖頭撒手行。十方世界一團鐵，虛空背上白毛生。
偶作 釋曇華 
黄檗堂前行正令，天童今日驗疏親。老來拄杖思分付，未見當年喫棒人。
頌古 釋曇華 
居士倒地，靈照扶起。乞兒伎倆，討甚巴鼻。
七夕 王之望 
西風吹繁暑，夜氣初宜秋。所居稍虛豁，得以消我憂。獨眠堂中央，一榻無衾裯。開軒敞南北，涼飈入翛翛。是日七月七，三星已西流。殘雲不成雨，縹緲當空浮。雲行忽中斷，月彩爛不收。影落庭樹間，枝葉如雕鎪。草根有小蟲，微吟作啾啾。豈復厭喧聒，更覺窗戶幽。我欲終今夕，飛蚊不相謀。喧我復齧我，驅去嗟無由。但當我自屏，豈與汝輩仇。閉門歸下帷，蝶夢尋莊周。
雜詩四首  其一 王之望 
有憂烏啼門，有喜鵲噪廬。主人聞啼噪，喜鵲唾老烏。吉凶實由人，烏鵲何與乎。但知預相報，其智各有餘。人智不如鳥，貪喜忌憂虞。遂於烏鵲間，憎愛乃爾殊。福至自福至，禍來貴先圖。二鳥孰有益，嗟哉主人愚。
雜詩四首  其二 王之望 
春蠶口吐絲，生人皆仰供。蜘蛛絲滿腹，祇能打飛蟲。衣服與網羅，利害豈可同。蠶生旬月老，蜘蛛無春冬。蠶食惟草木，蜘蛛肉食豐。蠶以繭自縛，蜘蛛掛青空。蜘蛛有餘毒，春蠶有餘功。受報乃如此，天理不可窮。
雜詩四首  其三 王之望 
龜肉不可食，蟹螯不中卜。龜以殻自戕，蟹以味見戮。所養殊毅豹，所亡等臧穀。一足致患害，內外皆鴆毒。嵇康坐才死，霍禹以勢族。樂哉蟹螯中，貯此老龜肉。
雜詩四首  其四 王之望 
江發岷山陽，河出崑崙趾。淵源既洪深，浩浩并衆水。東流至渤澥，曲折萬餘里。經山無重數，過郡不知幾。海邊有小溪，近出海山裏。未能數里間，已接潮波起。到海雖則同，難與江河比。
書懷  其一 王之望 
羣山岸東海，茲地真斗絕。洪濤渺翻天，朝夕吐日月。雖同一宇宙，迥與朝市別。三山在咫尺，芝草吾欲擷。未能仙骨輕，稍浣衷腸熱。從我其誰歟，乘桴曉當發。
書懷  其二 王之望 
百年胡爲哉，萬事聊復爾。功名早有意，貧賤昔所恥。歲月忽蹉跎，少壯何足恃。身外非我有，毫髮不可致。惟有一寸心，俯仰要無愧。歸去來山中，高人未吾鄙。
書懷  其三 王之望 
村居何所樂，春至木欣欣。夜睇海上月，晝瞻嶺頭雲。東家有勝士，杖屨日相親。山行共采蕨，野步仍班荆。初見氣已合，久游意彌真。劇談復痛飲，相對有餘情。
書懷  其四 王之望 
海邊寂寞村，春半芳菲月。東風所至處，陋境亦佳絕。壠麥已翻芒，山花自成列。愁腸不堪斷，預畏柳飛雪。更憂鶗鴂鳴，坐使衆芳歇。白日不可留，請試餐玉訣。
山居 王之望 
山居入長夏，草樹繞我屋。微風披拂之，有聲來肅肅。葳蕤摇散影，掩冉飄暗馥。百合開數花，孤芳更清淑。我卧北窗下，午枕睡方足。挹此一襟凉，泠然若堪掬。坐使萬慮空，樂哉謝羈束。有同顔氏子，坐忘遺耳目。又如慧可師，安心得歸宿。落日行庭前，披衣自捫腹。閒扶舊僵石，細數新上竹。小禽時下來，相鳴入叢簇。見我不驚飛，人禽兩幽獨。
登第後投魏侍郎 王之望 
空山學仙子，舊識安期生。青霄許相接，凡骨難爲輕。一朝行業滿，九轉丹砂成。安期忽東來，從帝遊玉京。下視一笑莞，依然有餘情。借我白雲車，導以虹蜺旌。攝身出塵土，隨君凌紫清。機會倘一失，千載何由丁。
漢南晤魏侯彥誠魏侯贈詩期依韵和已而荆門受代歸鄉襄務冗甚未果答既離襄陽舟中追和 王之望 
白頭有如新，傾蓋或如故。乃知意氣間，投分自有處。魏公使漢南，風采聳一路。凋殘濡膏澤，冤訟廓氛霧。游刃若發硎，調琴不膠柱。平生不相識，見我國士遇。杯盤倒箱篋，笑語雜巵寓。豈惟傾肺腑，便可託嬰孺。慰我疇昔心，何啻封萬戶。離觴峴山曲，握手惜歡聚。江風吹行色，短棹不得住。臨岐亦何言，加餐納多祜。
道中寄丹丘親舊 王之望 
別處日已遠，別情轉綢繆。行行千里餘，脈脈無時休。夜與夢相隨，晝與淚俱流。山高恨不斷，水闊遮無由。欲吞不下咽，欲吐不出喉。戟我胸肺間，有如魚掛鈎。尋端無從來，了知在心頭。翻疑一寸心，能容如許愁。平生丈夫氣，愧此鬚髯虬。朝來看蓬鬢，滿鑑雪霜浮。
上李丈尚書  其一 王之望 
天孫司經緯，專巧上帝旁。星縷日月針，幾經補蒼蒼。弭節遊人間，帝服無文章。寒女一機素，未知作衣裳。再拜願祈巧，精神通渺茫。但恐雲車回，虛無往路長。
上李丈尚書  其二 王之望 
亭亭澗阿松，冰雪何青青。千歲已枯死，流膏生茯苓。雖無歲寒姿，氣味猶典刑。塵土久埋沒，誰能驗仙經。置君藥籠中，儻可延年齡。
上李丈尚書  其三 王之望 
蓬室有姝女，顔色耀朝暉。幽獨人未識，嬋娟心自知。高堂懸寶鑑，美醜良不欺。借君一寸光，爲妾照蛾眉。念當有所適，辭親結羅衣。常恐妾命薄，失身輕薄兒。安得嬿婉人，白頭同所歸。
魏彥誠見示出守廣德朝士送行詩用韵追賦 王之望 
肅肅松柏姿，春月慚蒲柳。但看霜雪後，何者能不朽。君昔辭鴛鸞，出爲小邦守。治行達明聽，眷知從此厚。至今兩郡碑，德政刊瓊玖。九醖熟雖遲，要成宗廟酒。
食橄欖有感 王之望 
余初食橄欖，眉蹙口欲吐。稍稍滋味之，久乃見媚嫵。曲終喜奏雅，先病得後愈。功成老大時，亦足酬嘬咀。余生足憂患，備已嘗險阻。猶如蓼中蟲，自習蓼中苦。不知苦盡處，回味有幾許。古人倒啖蔗，佳境貴漸取。但問有與無，遲暮不猶愈。君看道傍李，棄置終泥土。
書白氏長慶集 王之望 
我愛樂天文，平易更精切。筆端應有口，心事無不說。游戲供日用，工巧疑天設。述情悉毫釐，辯理窮曲折。如我本欲言，挽我開齒頰。如人病瘖啞，代我傳喉舌。駑駘擬舉步，駿足過如瞥。弱弧未及彎，强弩已穿札。撫才初自愧，適意還深愜。讀盡一編詩，胸懷消百結。
移竹 王之望 
借宅開小軒，自移一叢竹。悠然北窗下，意色都不俗。晴影終日幽，風聲杪秋肅。最憐疏雨過，會有白雲宿。深培畏不壽，靜對殊未足。主人已虛心，坐客亦青目。四村多修篁，玉立森如束。不爲人所愛，况復困斤斸。天姿奚優劣，地遠懸榮辱。物情豈固然，世事同一躅。何當尋怪石，小壘傍寒綠。要收山林趣，密置軒檻曲。西峰謾多奇，吾方倦遐矚。
吳傳朋遊絲書 王之望 
鳥迹既茫昧，文字幾變更。達者擅所長，各就一世名。衆體森大備，造化無留情。獨此遊絲法，千古祕未呈。右軍露消息，筆墨無成形。偉哉延陵老，三紀常研精。絕藝本天得，非假學力成。應手快揮灑，援毫謝經營。奮迅風雨疾，飄浮鬼神驚。風狂蛛網轉，春老蠶咽明。直如朱弦急，曲若卷髮縈。飛梭遞往復，折藕分縱橫。獨繭繰不斷，風鳶騰更輕。希微破餘地，妙絕無容聲。飛白笑冗長，堆墨慚彭亨。可憐太纖瘦，不受鎸瑶瓊。咨爾百代後，若爲求典刑。
病後戲贈同官蔣子權 王之望 
吾衰謬養生，任運常坦坦。每嬰相如病，漸作叔夜懶。昨因觸大暑，留熱在鬲脘。醫師戒飲酒，所嗜不可斷。寒熱一朝作，水火互濯熯。地偏無藥餌，伏枕但憂悺。同僚有蔣子，爽俊流輩罕。作詩宗徐庾，巧語如繡纂。間有少陵風，醇音調玉琯。豈惟詩家秀，從政今可算。牢盆有出納，曉夕親授筦。琴瑟費更張，君能時急緩。公餘治方書，今昔多所纘。有來謁疾病，手自施湯散。買藥輟俸錢，爲民已痌痯。我昨病在床，君來問尤款。教我煮橘皮，湯熱過冰碗。繼送桔梗湯，一杯去煩懣。柴胡作引子，汗出如被趲。所投立有效，病去若水浣。乃知才藝多，所蓄非窽窽。又聞善騎射，長箭必引滿。設侯六十步，所發無虛簳。觀君精悍姿，此語不其亶。獨於圍棋低，尺固有所短。向來屢小勝，喜氣輒衎衎。我欲張以羸，不令見矛䂎。侈心益驕汰，出語頗誇誕。不知小敵堅，一敗石破卵。大戰决雌雄，遲君落新館。
贈范覺民 王之望  华山
范子廊廟器，至寶非凡璞。胸懷吞雲夢，豪氣低華嶽。昔在童稚時，樹立已卓卓。曳裾橋門內，嶄然見頭角。歲行在辛丑，帝策詢民瘼。造庭百千人，衣带矜褒博。平居議執政，至此舌爲括。獨餘子范子，雅志不可奪。吐辭如湧泉，一發孰能遏。揮毫不停綴，盈卷無點抹。漢廷執戟郎，環顧皆錯莫。縱橫五千字，字字醫國藥。期於必伐病，非徒事迂闊。怪言一驚衆，士論歎且愕。皆云布衣流，志在縻好爵。乃爾張危言，身謀胡太錯。當時羣宗匠，其間多齷齪。指言爲沽直，欲使趨鼎鑊。堂堂春官臣，主張獨何確。讜議既冰釋，衆口不能鑠。乙科忽大闡，秋天一鵰鶚。傳誦爭取先，紙價爲翔躍。聲華頓輝赫，藹然暨南朔。憶昔客東都，猥厠英遊數。每於談笑間，論議聞謇諤。誦語非沽名，生平真所樂。乖離三四載，遣我情懷惡。間者見眉宇，颯然意氣豁。亟使羅酒漿，沈沈動清酌。秉燭夜相對，談詞恣嘲謔。公卿頗歷詆，治亂亦商略。間出新詩篇，清製皆灑落。祇懷蒼生憂，肯爲窮愁作。少陵不忘主，氣味若相若。倘使任言責，必有裨帷幄。奈何諫諍姿，久矣滯丘壑。似聞廟堂上，知己被新渥。一公丞烏臺，一公相黄閣。吾君皆太平，二公繄深託。薦賢乃報國，看子翔寥廓。
送黄叔愚赴平江教授 王之望 
人生水中萍，泛泛隨波瀾。偶然成聚散，誰使爲悲歡。伊余從君遊，兩見歲履端。相得恨不早，相見常苦難。今又舍我去，覺我肝腸酸。君誠湖海士，豪氣老不刓。劇談憤世俗，怒髮時衝冠。向來對宣室，見晚帝興歎。落落不苟合，棲遲猶冷官。高才徒白首，未許陪鴛鸞。蘇臺今輔郡，舉頭見長安。會看有追詔，祝君且加餐。吾衰釣滄溟，羊裘侶魚黿。逍遥各有適，快覩扶摇摶。尺書倘見存，慰此離憂寬。
初至鴻祐成二百字 王之望 
我生何悠悠，飄摇若懸旌。已破龍華夢，復成鴻祐行。鴻祐在何許，海闊山崢嶸。地侵魚龍窟，路與猿猱爭。曉日見初出，潮波無時平。我來秋薄暮，寒雨紛縱橫。狂飈振林麓，窗戶皆有聲。山鬼夜中號，怪禽籬外鳴。我衰不能寐，起行遲天明。欻然念身世，百感襟抱盈。仲宣昔遭亂，避地之蠻荆。登樓賦懷土，悽傷欲無生。况我滯甌越，八見秋風驚。憧憧一州間，蕭寺六易名。已去還復來，如魚被鈎嬰。去既無所之，來亦何所營。藜藿誠不充，萍蓬甘所丁。茲地實樂土，浮生聊耦耕。鴒原喜在眼，蠹簡能娛情。九夷亦何陋，四海皆弟兄。
舟至都昌初見廬阜連日陰雨忽爾晚晴雲氣頓收巖巒盡出截然蒼翠立乎巨浸之中真天下之奇觀也遥望欣然酌酒賦詩 王之望  庐山
久思廬山遊，忽至左蠡曲。倚船初一望，秀色溢我目。百里堆翠黛，千峰矗寒玉。陰雲知我來，收歛入山腹。須臾變光景，盡出一山綠。宛如几案間，青銅鑄巖谷。又如牆壁上，古畫挂圖軸。水光晚蒼茫，風氣秋肅穆。明朝南康岸，艤棹陟山麓。歡喜不自持，一杯醉醽醁。
和許總卿  其一 王之望 
孔明屢出師，常苦糧食少。公今主邊計，積粟丘阜小。卧龍志空大，流馬功竟杳。當時若得公，大事指顧了。
和許總卿  其二 王之望 
從來方面貴，體尊吟詠少。君侯七尺軀，詩膽看更小。句如星斗爛，氣與雲天杳。詞源倒三江，傾瀉何時了。
和許總卿  其三 王之望  峨眉山
我登峨嵋山，偉觀天下少。觀公驚俗句，更覺眉山小。短章鋒斬絕，大篇氣深杳。紙敝墨色渝，讀誦不能了。
贈襄陽帥吳彥猷 王之望 
令威千歲歸，城郭尚如故。我今還故鄉，陵谷亦易處。荆榛荒舊蹊，溪壑改新路。城中十萬家，碧瓦生煙霧。茅茨變閭閻，舊屋無一柱。相逢訪親舊，十百不一遇。豈無新人民，往往皆旅寓。元帥念疲瘵，撫養若稚孺。近聞田裏間，稍稍復逃戶。會當一二年，功效見生聚。但恐鋒車來，追詔不容住。努力慰斯民，望公若羊祜。
出疆次副使淮陰舟行 王之望 
丁年慕請纓，白首翻攘袂。輶軒遽憑軾，魏闕頻回睇。兩淮經戰爭，萬物皆憔悴。雲繁雪霰舞，風猛波濤沸。椎凌僅通航，鼓夜無停枻。依檣聞喜鵲，酌斚烹鮮鱖。出塞那復古，涉川今已利。一節誰與持，同舟心靡異。奮身徇主憂，圖國忘私計。昌黎去懷妾，定遠老思妹。高情獨無戚，慧眼不留翳。豈惟詩酒豪，抑亦文武備。開館昔登瀛，奉車元起沛。君遭功名迫，我堪閒散置。他年洛下吟，憶君徒擁鼻。
投座主張子猷給事 王之望 
東風入雕檻，百卉無不花。一經造化手，各若矜春華。主人最好事，護養從萌芽。澆灌與封植，恩光無等差。其間一本尤所喜，欲售千金貴無比。君不見洛陽好事丞相家，曾剪姚黄貢天子。
送賈可封隨郭帥還西城三十韵 王之望 
峴山之陽漢江浦，黄花九月迷村塢。故人船上初識君，白酒黄鷄對樽俎。坐中意氣最相親，便許論交輸肺腑。君時方壯我尚少，杯酒相逢各豪舉。欲傾滄海入壺觴，不覺風雲先笑語。煙塵回首暗鄉縣，避地偷生兩羈旅。西城邂逅正春風，南鄭流離共秋暑。扁舟東下一沾巾，漢陰渡頭天欲雨。君留蜀漢我甌越，關塞悠悠路修阻。每悔昔日但酸辛，欲寄好音誰付與。日邊失喜雙眼明，一笑恍然相勞苦。久經喪亂喜强健，語及艱難更悽楚。離合悲歡二十載，往事傷心那可數。酒後清狂不復能，鬢邊白髮今如許。向來驥子未總角，今與爺長秀而膴。文學嶄然已老成，吾徒之衰固其所。君材磊磊多大略，胸次縱橫雜文武。當年上疏請長纓，欲以忠信爲干櫓。馳驅慷慨感知己，十年上佐留邊圉。一從捧檄傍紅蓮，幾爲臨戎揮白羽。元戎入覲載輜車，策勳進秩光賓主。王卿合作水衡丞，庾杲復入將軍府。胡爲側翅尚隨人，千里長城頼裨補。汾陽僚吏多將相，家聲盛事今猶古。致身富貴真未晚，唾手功名不難取。豈惟出幕看旌麾，會是封侯裂茅土。炎歊六月三吳路，海氣昏昏暗天宇。驪駒已駕不可留，憂緒中來密如組。亦如遠送終別離，只有加餐相贈處。雙魚莫厭遠書頻，從此西風日傾佇。
次韵陳庭藻赴天申燕詩二首  其一 王之望 
紹興聖主垂衣裳，倬然文治昭天章。已聞華封祝堯帝，豈但畏壘歌庚桑。千秋此日紀佳節，萬歲羣臣稱壽觴。簾前宮扇交翡翠，仗下寶馬屯飛黄。昭容引儀近日月，御史執法嚴風霜。九賓無譁臚句肅，劍佩儼雅趨侯王。一聲鳴蹕傳朱輦，千官賜宴趨文昌。湛露尊罍均渥澤，薰風絃管迓休祥。浩唱充庭雲不動，繁花壓帽春風光。可憐歡聲正四合，不覺暮色來蒼蒼。軒騶散去九衢閙，朝衣醉瀝餘淋浪。小臣病著不能起，但聽廣樂風聲長。
次韵陳庭藻赴天申燕詩二首  其二 王之望 
天申上壽開明堂，羣公祝聖多新章。不論文南山成带礪，要看東海生禾桑。君恩中臺燕百辟，金罍兕觥雕玉觴。飯抄香粳雲子白，酒瀉法釀鵝兒黄。宮衣拜賜近端午，輕疊香羅如雪霜。功臣彯甲奉朝請，貂冠峩峩來异王。中興盛事須記述，樂府宜得張文昌。感寓諸孫今列宿，詩鳴省戶爲時祥。每逢朝家有慶瑞，輒以篇詠賡休光。腐儒白首謬通籍，博士一經慚后蒼。敢陪詩人論風雅，祇與漁父歌滄浪。昇平頌聲還大手，白傅才力兼諸長。
詞源圖 王之望 
著作之廳屏十幅，怪石滄江莽相束。恍然坐我三峽旁，洶洶奔流欲頹屋。不知狂瀾何處回，壯哉萬頃納一杯。自從此畫出名手，海潮不復聲如雷。一時文士羅東觀，波濤入筆驅河漢。逍遥捫腹日來看，更得丹青助揮翰。我本儒中山澤癯，烟蓑祇合老江湖。煩將一段好東絹，畫箇漁舟釣雪圖。
王鈐轄出示乃祖兩令公畫像求詩爲賦長句 王之望 
藝祖開基登九五，駕馭羣雄走龍虎。五十餘年到章聖，將帥名臣猶接武。王家再世蒙休光，父子繼踵仍騰驤。我從諸孫見畫像，絕世風骨何堂堂。隋國令公溫如玉，方口豐頤秀眉目。典刑猶在想可知，骨肉都勻肥不俗。小令公爲隋國兒，比之乃父加瓌奇。凜然滿面英豪氣，猶有酣戰驍雄姿。百年神雋今已矣，貌向丹青尚如此。虎頭不用著三毫，燕頷須教飛萬里。屹然立向廟堂間，可使邊人毛骨寒。千載長存麒麟閣，當年肯著鵔鸃冠。人物於今寧復有，奇龐誰是功名手。麞頭鼠目休求官，歸作山中耦耕叟。
登大峨絕頂睹圓相佛光成長句二十韵 王之望 
峨眉峻極西南著，萬景莊嚴諸佛住。高標天柱八紘張，雄鎮坤維百靈赴。我來雨霽羣峰出，正值春暄三月暮。上方解凍僧入巖，遠俗來遊客填路。籃輿牽挽六十里，梯棧高低三萬步。魚貫攀緣筋力疲，鳥騰陡絕神魂懼。行經崖坂幾縈曲，望極堪輿莽回互。錦里遥看井底迷，雪山忽認屏間誤。幽巖得照石發彩，陰洞有聲雷蓄怒。楞伽仙音好鳥語，兜羅綿界神龍護。滄海潮回波浪平，藍田日暖煙霏布。長虹欻放白毫光，淡墨俄瞻紫金聚。應真飛錫衆共覩，圓相攝身人自顧。六牙白象恍當空，三足赤烏潛隠霧。琉璃瓶瑩秋月白，優曇花浄含曉露。瑞境旁連瓦屋起，合成一界如相附。神燈夜從九頂朝，散作千山無盡炷。肉眼親觀佛會開，凡軀恐逐仙風騖。欲尋傅說箕尾間，休訪君平斗牛度。便排閶闔陟高圓，擾擾人寰何足寓。
次制帥所和前韵 王之望 
聖主憂勤躬萬務，英豪寧許山林住。弓旌號召士無留，竹帛功名公所赴。天表對揚咨見晚，坤維鎮撫歌來暮。雪山增重絕紛埃，蜀道非難履平路。分陝聊煩攄妙略，秉鈞已歎迂高步。朱轓撫俗遠民懷，玉帳折衝荒服懼。羽檄不飛烽堠滅，駿骨多收邊市互。孔明七縱詎非長，戶牖六奇真不誤。農狎其野無外憂，馬騰於槽有餘怒。三陲絕徼皆妥安，諸將雄師今盡護。九重益友思直諒，四蜀新聲詠宣布。帥閫方觀勳業成，廟堂行看精神聚。嗟我衰遲託末契，辱公敦篤傾殊顧。當年獻賦誦凌雲，上國承顔悅披霧。禹門親覩躍風雷，堯陛初驚承雨露。龍顔下矚頓生光，鳳翼高翔從此附。稱身朝服曳青雲，滿袖天香携寶炷。九霄變化冥鵬升，一紀光陰隙駒騖。綈袍雅意念張祿，襦袴餘波依叔度。他時入覲對金蓮，伴直應隨玉堂寓。
再和 王之望 
年將六秩諸衰具，漏盡鐘鳴行不住。一身許國銖兩輕，萬里携家斗升赴。五羊大夫習勞苦，三鱣先生嗟晚暮。分爲一世數奇人，踏遍九州多半路。早歲嘗爲梁甫吟，中途已失邯鄲步。窮通有命常自樂，幽顯無慚方不懼。每讀商書戒十愆，不憂漢法干三互。奔走頻驚使節光，叨逾敢歎儒冠誤。車下奪牛任客疑，水中見蟹從人怒。怨恩肯效兒女語，正直猶希鬼神護。平生事業在方冊，將老精神弊泉布。九重德意日邊遠，十萬師徒關外聚。不令聖澤皆下霑，寧免吾皇尚西顧。上爲朝廷廣霖雨，下令郡邑清蒙霧。乘軺無術漫觀風，分陝維賢倚行露。青天雲霧昔曾披，綠水芙蓉今密附。郊坰小隊連後乘，燕寢清香同妙炷。鳥雀難偕鴻鵠飛，駑駘暫逐驊騮騖。自憐落落王平子，遇此汪汪黄叔度。但憂溫詔趣公歸，蔭宇不容孤迹寓。
再和 王之望 
珠璣百斛何人付，公有詩筒來不住。出塵秀句若霞摛，走筆豪篇逾響赴。吟安一字不知老，朝作千篇猶未暮。秋天鴻鵠翥浮雲，平地驊騮驅熟路。分憂制節綿萬里，餘事文章兼七步。千軍獨掃人共驚，八面俱來我何懼。力扛九鼎更妥帖，胸蟠萬卷森差互。千言未困見縱橫，一點不加無謬誤。音諧律呂鳳凰鳴，勢薄雲天鵬鳥怒。流傳應有賈客售，在處豈無神物護。公詩光焰千丈錦，我詩粗窘一尺布。公詩雄富百雉都，我詩窮陋三家聚。行經北海恍自失，出見西施羞反顧。殘膏祇欲借鄰光，餘潤有如蒙曉霧。君侯雅志和薰風，聖主恩光深湛露。事業終期白日懸，功名已見青雲附。願公歸侍玉皇案，天香復與金童炷。願公西取王母環，雲車直指瑶池騖。要當都俞廟堂上，豈久淹留井參度。顧我塵埃不足論，屈曲世間隨所寓。
許總卿見和再用韵 王之望 
四紀才名淹世務，七年符節坤維住。褒功屢有璽書來，趨詔尚遲軺傳赴。男兒功多投老遂，烈士心豈隨年暮。松杉頂禿始干雲，駿駔齒長方識路。所臨遺迹紀蕭規，相繼小巫窺禹步。補公舊處信有幸，顧我非才深自懼。轉粟飛芻驅蜀阪，摘山市馬司邊互。伐柯執斧固非難，依樣畫葫終少誤。解牛毋歎妙肯綮，養虎尤工時喜怒。騋牝三千歸圉師，貔貅十萬安都護。公家遺利悉桑孔，閫將歡心收戍布。關信增屯烽燧遠，邊儲入粟舟車聚。未歸左右展論思，端爲西南重憂顧。漠北齊盟尋皦日，斗間王氣纏非霧。坐鎮全消玉塞塵，召還應及金莖露。佳句忽貽韶濩作，正音乃許巴渝附。晝哦蔬飯費三吐，夜誦葦燈殘一炷。欲隨驥尾强爭馳，暨到蟻封難並騖。囊收甚謹加十襲，筆舉復停知幾度。試將風格比唐人，堪與拾遺參感寓。
劉侍郎見和再用韵 王之望 
大方廣佛三身具，境號華嚴普賢住。三千浄土毛孔吞，百億化身塵剎赴。底事眉山迹偏顯，端由象法時將暮。三乘不起正信心，一線頓開方便路。將欲神變驚凡目，故歛光芒歸窘步。示現雖同人異見，開遮未判誰無懼。臂力遥擎妙喜來，頂光近攝清凉互。我來親睹未曾有，方審傳聞元不誤。陽春正值風日好，陰雨不逢雷雹怒。入夢惟憂神鬼知，乘危暗有龍天護。招提問路方上征，世界當空已先布。千林寂歷鳥聲少，萬嶺奔騰雲氣聚。高峰初到甫休歇，圓相俄驚成指顧。一壺恍入物外天，五里知非世間霧。感通咫尺捷影響，變滅須臾嗟電露。公居福地寶巖對，身享耆年仙籍附。兩禁高辭法從班，一燈久續禪宗炷。正始餘風獨後凋，建安逸駕爭先騖。忽聆酬唱便隨喜，要與見聞俱得度。願公且見宰官身，一宅常與軒冕寓。
和人元夕 王之望 
長安百尺朱樓高，傳籌夜醉聞雞號。金吾弛禁玉漏永，九衢遍走狂歡遨。訪尋三曲選清唱，交結五陵皆大豪。笑將千金買斗酒，輕若九牛亡一毛。賦詩更作文字飲，止酒一篇羞和陶。筆端百韵鬭奇險，坐上幾人推俊髦。萬事轉頭成短夢，十年屈指如奔濤。祇今衰老但悲感，長歌終日彈豪曹。
和關子東鐵尺歌 王之望 
先生平生無俗嗜，博取珍奇自娛戲。案間雙尺本蛟龍，怪底雄雌俱出地。含精古鐵色沈沈，質白玉兮價黄金。有時風雨暗堂室，直恐雷電相搜尋。浄業知君專筆硯，白首殘編天眼見。一朝出此瑞文房，神物化成非鍛鍊。閲遍千人誰得將，主人比德端且方。永供黄卷鎮邊幅，明窗浄几生輝光。先生歌成驚傑句，助發鏗鏘得君故。何人似與郭代公，寶劍豪篇不須賦。
乙巳四月自都下省歐陽氏姊於封丘時河朔流移滿道即事有作寄范覺民 王之望 
北出都門道，紅塵污客襟。號蟬如有意，高柳自成陰。轍亂思良馬，林幽慕逸禽。據鞍回首處，愈覺帝閽深。
龍華山寺寓居十首  其一 王之望 
抱病雲山遠，興懷節物新。林紅紛過雨，嶺翠鬰堆春。猿鳥時相狎，烟霞日自親。可憐成底事，半世走風塵。
龍華山寺寓居十首  其二 王之望 
齋飯來香積，鐘聲出翠筠。僧投松徑遠，鳥下石壇馴。茶摘春山嫩，泉烹雨澗新。蕭然烟篆室，處處喜留人。
龍華山寺寓居十首  其三 王之望 
嗜好非前日，顛狂減少年。久疏長夜飲，新學小乘禪。覓句驅春恨，翻書引晝眠。朝來山鳥閙，驚破睡中天。
龍華山寺寓居十首  其四 王之望 
作客他鄉久，宜人此界稀。身閒長挾策，地僻慣披衣。妻有虀鹽樂，兒因筍蕨肥。出門何所適，終日掩荆扉。
龍華山寺寓居十首  其五 王之望 
海國幽棲地，春風欲暮時。病憂梅雨逼，貧歎麥秋遲。併日終無愧，逢年會有期。饑寒寧苟免，吾道諱磷緇。
龍華山寺寓居十首  其六 王之望 
時節清明過，溪山晴霽初。出遊偕婦子，相識半樵漁。稼穡歸寧遂，經綸計已疏。淵明至窮約，三徑亦吾廬。
龍華山寺寓居十首  其七 王之望 
羊乳莖猶嫩，豬牙葉未殘。呼童聊小摘，爲爾得加餐。仗馬卑三品，山雌慕一簞。朝來食指動，苦菜入春盤。
龍華山寺寓居十首  其八 王之望 
有客過松徑，呼兒下竹關。張燈深夜語，沽酒遠村還。醇異交公瑾，清非醉景山。劇談自有理，不在濁醪間。
龍華山寺寓居十首  其九 王之望 
杜宇來何處，天涯又復鳴。空山聽更激，寒夜窈難明。故國三千里，春風第一聲。年年羈旅地，愁絕不勝情。
龍華山寺寓居十首  其一○ 王之望 
水鄉經月雨，潮海暮春天。芒種嗟無日，來牟失有年。人多逢菜色，村或斷炊烟。誰謂山中樂，憂來百慮煎。
送別祝得之 王之望 
倦遊淹海上，得子意彌敦。文彩與春秀，性情如玉溫。相從不知久，欲別更何言。努力功名會，飛騰入帝閽。
別友人 王之望 
此日天涯別，春風斷客魂。綠楊初暗路，芳草欲迷村。祖帳前山遠，驪歌落日昏。相思今夜月，不復對清樽。
豁然亭 王之望 
何處開軒檻，凌虛香靄間。胸中吞百粵，眼界抵三山。曉日賓滄海，秋潮俯碧灣。登臨一舒嘯，宇宙頓寬閒。
同諸鄉人泛臨安西湖 王之望  西湖
短棹夷猶處，湖平酒滿觴。荷深迷去路，波淺澀歸航。落日山頭暗，西風水面凉。今朝一尊共，相對恍江鄉。
坐中贈朱尉慶長 王之望 
君尉襄陽日，吾方首善游。素交微半面，青顧乃雙眸。有喜一樽共，相期三徑幽。溪山許分老，爲我繕菟裘。
懷李相之 王之望 
李子通家舊，人門孰與侔。胸中足今古，皮裏貯陽秋。尊酒懷清致，關山隔俊游。江城携手地，春色黯離憂。
相之見和有真能乘興之句再次韵 王之望 
一月如三歲，懷君未足侔。情親頻入夢，句好欲生秋。真有山陰興，聊尋河表遊。翻愁江上別，心事不堪憂。
齊堯佐寄詩許予授代歸穀城日相過次韵 王之望 
故人千里去，猶記別時歌。衰鬢禁愁得，狂懷可奈何。南枝春意動，西望夕陽多。三徑荒凉外，高軒詎肯過。
和李士舉陪提刑徽猷遊中梁山臨秀遠軒以望江中平陸之勝承示佳句且敘故舊離合之感次韵二首  其一 王之望 
空翠浮軒檻，嵐光拂棟梁。江隨平野曲，林擁暮山蒼。城郭猶平日，田疇本樂鄉。呻吟未休息，衰病意空長。
和李士舉陪提刑徽猷遊中梁山臨秀遠軒以望江中平陸之勝承示佳句且敘故舊離合之感次韵二首  其二 王之望 
京口追遊地，錢塘執別年。飄流恍如夢，聚散豈其天。夙駕行趨詔，當朝正急賢。紫荷持從橐，去去入林泉。
次韵賀子忱春事 王之望 
老境流年速，春風幾日晴。清尊花下怯，白髮鏡中明。蝴蝶迷幽夢，倉庚愧好聲。良辰一尊酒，鐘鼎可忘情。
挽林給事中母柳夫人詞三首  其一 王之望 
聯德成偕老，和鳴六十春。休聲傳孝婦，餘慶産名臣。人去虛韋幔，哀深泣孟鄰。千年憑直筆，圖史播芳塵。
挽林給事中母柳夫人詞三首  其二 王之望 
作配歸華族，生賢瑞國朝。升堂拜王導，窺牖識房喬。綵服金龜重，安輿駟馬驕。慶門今鼎盛，環珮忽蕭蕭。
挽林給事中母柳夫人詞三首  其三 王之望 
方喜門施戟，俄驚容奠芻。孤鸞空對影，老鳳獨將雛。祖送傾朝士，哀榮震帝都。祇應歸葬處，千兩擁山隅。
張和公母秦國太夫人輓詞 王之望 
誓比共姜早，貧如翟母希。三遷功可大，五福報無違。衮繡供兒綵，風旛契祖機。千秋憑直筆，圖史播芳徽。
贈元觀正字 王之望 
才名四紀藹簪紳，王謝風流信絕倫。雲路舊遊羣玉府，山城初見謫仙人。八龍漂泊知餘幾，三爵追隨莫厭頻。此會未應輕作別，梅花且醉臘前春。
和曾丈贈光化令趙元質 王之望 
奔波朝士覓官忙，獨買扁舟去意長。汲黯舊聞羞作令，馮唐今愧老爲郎。鵷鴻引去知何慕，鷗鷺歸來不亂行。竊食端輸厠中鼠，驚餘猶得飽饑腸。
關子東約中秋遊天竺再用前韵有詩和之 王之望 
湖光盡處兩山開，夾道蒼松鬰壯哉。水過冷泉雙澗合，石飛天竺一峰來。勝遊喜有幽人約，佳句俄催爽氣回。桂子中秋正芬馥，流霞好泛月邊杯。
文監丞出關子東西湖春遊倡和且約爲重九之遊次韵 王之望  西湖
西湖爛醉踏青天，秀句重尋未隔年。已約清樽携九日，要將黄菊薦三賢。深秋風日明寒水，宿雨波瀾起畫船。佳氣葱蘢如有待，曉粧濃淡抹非烟。
題龍華寺 王之望 
孤枕僧庵夢不成，披衣推戶竹軒明。一天月色連秋色，萬樹風聲似水聲。小檻沉沉青嶂合，脩簷冉冉白雲行。今宵佇立情何限，曉鑑霜毛兩鬢生。
同年十人會於湖上巫子先拘臺制不來有詩次韵 王之望 
曲江一散各西東，杯酒重來氣尚雄。才薄愧參龍虎榜，會難常歎馬牛風。弟兄半已顛毛白，賓主休辭醉頰紅。底事坐中猶未樂，車公不遂一尊同。
與同舍遊浄明是日大寒予獨乘馬諸公以孟浩然相戲以其鄉人故也關丈有詩次韵 王之望 
慘淡陰風暗廣川，衝寒直到白雲邊。寒馿苦憶長安道，古寺深行小有天。峴首詩人窮入畫，孤山處士句堪傳。疑君便是林君復，妙字清題故宛然。
丈人觀設醮留題 王之望 
翠麓丹崖敞洞天，瓊宮珠殿照雲烟。森羅壁繪推前輩，縹緲樓居見列仙。朝斗壇邊星象冷，步虛聲內月華圓。塵埃迥隔人間世，骨悚魂清夜不眠。
再用前二詩韵  其一 王之望 
洞府仙扃本不關，凡蹤長墮世塵間。勝遊得得今須遍，俗駕遲遲肯遽還。絕巘晨光收雨脚，羣峰春色嚲烟鬟。感通珍重神靈意，詩思雖荒詎敢慳。
再用前二詩韵  其二 王之望 
勝境名標第五天，殊庭佳氣藹非烟。鼓鐘與看千人會，玉石難分十種仙。幽壑舊傳靈藥富，蒼崖曾現寶光圓。塵勞未决丹梯急，只得虛堂一夜眠。
棲賢三峽橋次南康守晏德基韵 王之望 
古寺深藏紫翠間，清風夾道凜蒼官。千尋秋色巖巒凈，十里雷聲澗谷寒。此去洗心應少累，從來蓄眼未經看。使君健筆題佳句，一首新詩倒醉瀾。
題胥解元成美堂 王之望 
當年英妙曳青衿，曾習王褒盛德吟。驥騄作駒期萬里，鸞凰振翼便千尋。馳聲場屋誰勍敵，好事侯邦盡賞音。古語美成須在久，願君長保歲寒心。
贈元運使 王之望 
使節東來炯繡衣，蒙泉景色動旌旗。官曹傳檄清風肅，老稚隨車淑氣移。趙日可能兼畏愛，蘇天那復間公私。鴒原更遇蓬瀛客，好駐幨帷十日期。
缺題 王之望 
霜晴愛日曉生東，蕭寺山茶賞歲豐。錦里出遨驅小隊，雪山納堠狎諸戎。葉連油幕侵天碧，花倚朱旗特地紅。美景良辰萬人喜，不妨行樂一尊同。
還鮮于蹈夫詩編 王之望 
百首新詩句句妍，追還江左一千年。春歸池草難專美，冷入江楓稱所傳。一字人知吟不到，八分我喜錄成編。西來所得真多矣，滿篋今藏錦繡篇。
溫原廟神御北還和謝景思韵 王之望 
靈輿歸路肅班班，帳殿秋風響珮環。九廟向來連北闕，五陵依舊對南山。玉衣不受清塵涴，風馬應隨綵仗還。行起奉常陪薦享，天威咫尺侍懸間。
賀劉侍郎三首  其一 王之望 
早歲儒林俊譽流，中年持橐侍宸遊。論思清禁三朝遇，閒散殊庭二紀投。迹與香山齊出處，詩將彭澤盡賡酬。似聞璧水求三老，行起蒲輪慰九州。
賀劉侍郎三首  其二 王之望 
漢嘉平日想風流，喜作凌雲載酒遊。塵土何時公事了，林泉聊與故人投。心期濟物衰難强，志在求田老未酬。官滿便當投劾去，一航從此下揚州。
賀劉侍郎三首  其三 王之望 
萬景樓頭盡日留，烏尤嶺上及春遊。谿潭杳渺游魚樂，林木陰森倦鳥投。千尺梵身名不謬，半輪山月句難酬。爭流競秀君休問，更有江聲撼一州。
題上清宮 王之望 
一徑緣雲徹上臺，玉樓銀闕冠崔嵬。連峰衮衮從天下，迥野茫茫匝地開。曉日重溟紅浪湧，夜燈千嶺瑞光來。却歸下土人應怪，身自瑶池閬苑回。
留題修覺山絕勝亭 王之望 
古寺幽巖萬木稠，蜀川一覽盡西州。依微遠樹低平野，散漫清江吐亂洲。老眼乍明疑峴首，歸心忽動憶槎頭。當年風物悲游子，子美應同故國愁。
題廣利院 王之望 
翠嶺蒼巖带落霞，水雲平野一川斜。二山相距無千里，數口俱仙有兩家。仇穴便當營草屋，武陵何必訪桃花。擇鄉試復詢風俗，善政人人令尹誇。
寄題謝景思藥寮仍用其韵 王之望 
城府年來怪迹疏，端因藥圃滯巾車。芒鞋入谷親尋種，野服巡欄自把鋤。室藹芝蘭無俗物，房深花木稱僧居。他時猿鶴休驚怨，安石寧終老一墟。
同鮮于蹈夫管養正飲衛氏雲亭 王之望 
誰結危亭古岸頭，雲容水態入簾鈎。數峰嵐翠欲排闥，半夜溪聲礙枕流。入坐烟霞終日秀，對床風雨一燈幽。那知戎馬紛紜際，杖屨相陪得勝遊。
同龐彥才晚酌於涵翠軒 王之望 
登臨到處久徘徊，水色山光滾滾來。百頃烟村抱城郭，數峰雲水擁樓臺。千篇取足詩材剩，萬軸橫陳畫笥開。清興窮探猶未厭，更投涵翠舉餘杯。
上曾二丈仲成  其一 王之望 
湖海元龍氣尚豪，笑談誰料已霜毛。文章家法西京在，兄弟才名北斗高。欲取功名酬老大，豈將州縣歎徒勞。登壇不獨風騷將，出幕他年看節旄。
上曾二丈仲成  其二 王之望 
憶拜冰壺日下時，先君未老我方兒。庭闈一閟成今昔，世路重來太險巘。風義肯忘三益友，姓名願入八哀詩。遺孤么麽何能報，泉下幽魂儻有知。
上曾二丈仲成  其三 王之望 
患難餘生二十年，一身孤苦百憂纏。文章昔謂古可到，蹤跡今爲人所憐。憔悴形容勳業鏡，歸依空寂祖師禪。不孤雖有山公在，恐逐龍舒下九泉。
和關子東笻杖 王之望 
老境生涯正倚君，周旋夷險共悲欣。最憐磊磊多高節，未肯斑斑出異文。漢閣燈來徒照夜，葛陂龍去謾拏雲。願爲靈壽扶黄髮，廊廟他年看勒勳。
落梅  其一 王之望 
春意枝間忽暗驚，乘風作陣去縱橫。蒼苔可忍欺香骨，粉蝶無端亂舞英。有恨應羞霜月照，鍾情猶頼晚風輕。夢回一夜頻搔首，腸斷空階驟雨聲。
落梅  其二 王之望 
香殘粉暗若爲情，寂寞空餘瘦影橫。雨後園林無玉樹，朝來庭院滿瓊英。浮雲冉冉當風盡，飛雪飄飄落砌輕。廣武爲君聊一歎，羣花從此擅名聲。
挽季通判 王之望 
六藝潛心老益尊，此邦耆舊衆推賢。高文早出諸儒右，清節宜書獨行篇。白首可憐纔半刺，朱衣猶得貴重泉。佳城一閟成千古，寂寞哀笳慘暮烟。
挽王教授子節父 王之望 
綵衣方喜奉安輿，丹旐俄驚返故居。已作善人稱里閈，固宜陰德大門閭。悟超庭柏心無礙，香茁階蘭慶有餘。哀挽一聲寒日外，蕭蕭風樹鎖郊墟。
題蒙泉 王之望 
西北峩峩疊嶂來，濤奔浪湧勢難回。忽臨城郭千峰住，下有源泉萬斛開。魚鼈寧容腥沼沚，蛟龍曾是起風雷。平時寂寞何靈響，歲旱方知濟物才。
和友人  其一 王之望 
弟兄南渡各馳驅，幾奉君王尺一除。黄耳音書寄懷抱，烏衣門巷惜丘墟。澄清孟博榮持節，雅量玄平靜著書。五桂家風殊未艾，黄山佳氣藹如初。
和友人  其二 王之望 
坐閲江城歲月遷，心勞政拙豈能賢。昔遊泉石迷尋訪，故里風烟喜接連。聊假頒宣行素學，敢將遲暮歎華顛。他年良史徵佳什，會入西京循吏篇。
和眉守王郎中 王之望 
驚風鴻鵠各翻飛，同落西南蜀一維。一日三秋雙鬢改，兩鄉千里寸心馳。清香燕寢多佳致，遠景樓臺發妙詞。只恐江山留不得，賜環聞已下丹墀。
壽台州黄守 王之望 
千載初平慶未窮，本支今復見仙翁。當年郜鼎爭尤力，此日于門報已隆。政尚寬和承祖烈，量涵清濁稱家風。賜金增秩知非晚，行看絲綸下禁中。
壽處州徐守三首  其一 王之望 
僕射文章六百春，人間又見石麒麟。朱顔白髮古仙伯，和氣清風今德人。出處三朝常守道，承宣千里更宜民。聖時共政須耆舊，歸去千秋輔紫宸。
壽處州徐守三首  其二 王之望 
共理經年惠利豐，此邦歌頌藹提封。仙都洞府春風好，處士星躔瑞氣濃。道向偓佺傳口訣，禪從摩詰悟心宗。世間功業公餘事，平日高情薄萬鍾。
壽處州徐守三首  其三 王之望 
赤矢朱弓祖慶綿，五雲吉夢世生賢。嘉時浹日迎重九，景運中天恰半千。律播金商資爽氣，露和瓊屑引遐年。壽觴莫負專城貴，好對西風醉管弦。
留題光相寺 王之望 
至人悲念攝冥頑，倏見光明指顧間。億劫未曾親見佛，一宵今得暫棲山。從來葉障須除結，此去功名直等閒。欲以殘年奉香火，塵勞無計戀松關。
挽張直講 王之望 
早歲英聲已絕塵，暮年高節更殊倫。絳帷久擅詩書樂，朱邸頻釃酒醴醇。不許功名書竹帛，祇將文行照簪紳。鄉鄰若欲存遺範，祭社端宜配古今。
和李清卿雪 王之望 
浩蕩天花弄曉光，春風未轉忽芬芳。人躋物外紅塵遠，境墮壺中白晝長。風柳冷飄三月絮，寒梅幽寄一枝香。朝來暴喜家風貴，圓璧方圭滿舍旁。
吳明可寄詩次韵爲答 王之望  衡山
兩地相望百舍强，相思空結九回腸。君家滄海賓初日，我戍衡山俯夕陽。情話何當傾肺腑，倦遊聊復信行藏。求田問舍真長策，捧檄榮親道更光。
房公湖 王之望 
金雁橋南二頃湖，房公遺迹未湮蕪。人遊杜牧晚晴賦，境對王維別墅圖。經始林泉心自巧，折衝廊廟術何迂。當時只作幽人計，留得陳陶四萬夫。
皇華館以上巳落成因修禊事題詩紀之 王之望 
泉上新臺紫翠環，暮春修禊俯潺湲。漢流尚带桃花水，雲氣初披杏子山。柳絮輕颺晴日暖，竹光不動午陰閒。時和歲稔游人樂，一醉聊開病守顔。
呂叔恭運使和題皇華館詩復次韵 王之望 
何處溪聲響佩環，洗心堂下轉潺湲。數株古柳枯臨水，百畝叢篁翠倚山。歲久刊題多泯滅，時清景物自幽閒。軺軒登覽留佳句，頓覺林泉發妙顔。
帥漕復次韵再和 王之望 
二豪詩律晉江東，迭倡更酬卷軸豐。狎主齊盟爭定霸，互爲勍敵銳臨戎。波瀾已得江流助，組麗仍依錦段紅。入蜀詞人多妙句，向來嚴杜一編同。
中秋同兒姪登寶峰亭 王之望 
絕頂憑欄思有餘，滄江下眺眇三隅。月光此夜十分滿，風色今朝一點無。鄉國不須悲楚蜀，庭階且喜集封胡。史君邂逅分鮮鯽，斫鱠還成逸少圖。
缺題 王之望 
天梯雲棧轉龍旗，細雨淒風暗路岐。七夕難忘祈巧夜，三鄉不以望仙時。曲江若悟賢臣語，汾水寧傷才子詞。此日鈴聲腸斷處，後庭遺唱未爲悲。
大龍湫 王之望 
瀑水傳聞舊壯哉，飛流亭下久徘徊。玉龍鱗甲寒猶蟄，銀漢波瀾凍未開。斜日湫潭微濺雨，深冬天地不鳴雷。斯游未快平時意，更擬他年得得來。
次韵劉南伯二首  其一 王之望 
曉來庭竹碎秋聲，令我思君重愴情。三畫當年曾擅價，五言今去合知名。賦歸已荷因風寄，釃藇終期對月傾。但願官軍破驕敵，不妨淮海寄餘生。
次韵劉南伯二首  其二 王之望 
十年蹤跡困邅如，多謝韋郎肯寄書。千里漫尋苕水夢，一廛方對相山居。歸心不爲蒓鱸切，交契應閑簡牘疏。近向錢塘得嘉種，秋盤何日共新蔬。
次韵王圜中二首  其一 王之望 
網得金鱗不忍烹，一甌春菜眼偏明。逢君强賦湖陰曲，顧我方趨日照城。散坐酴醿留客醉，過庭鵯鵊爲誰鳴。還朝密邇非輕別，知有蒲輪訪姓名。
次韵王圜中二首  其二 王之望 
舟兀東風怯曉寒，綠楊堤畔見青山。遡流不礙朝天去，掉鞅何當拜命還。半世光陰憂患裏，他時勳業笑談間。兒童似覺吾衰老，只欲西歸便丐閒。
次韵制帥和王憲二首  其一 王之望 
淮水綿綿不絕流，渡江龍化復東遊。宗盟尚詫當年盛，交分還欣此日投。名並邛郲公等繼，政稱京兆我難酬。得時俱爲公家計，三窟寧當各一州。
次韵制帥和王憲二首  其二 王之望 
二麥初收堰水流，西園飛蓋使君遊。羽旄每出邦人喜，壺矢閒同坐客投。膏雨應時和氣洽，豐年有兆頌聲酬。政成訟簡追胥息，鎮靜西南五十州。
次韵陳勉仲見留之什 王之望 
新詩俊逸走風雷，愧我馳驅欲强陪。花外疏篁青掩映，門前流水綠縈迴。高情好客長留客，勝賞傳杯莫放杯。老懶畏寒朝睡美，報章淹緩莫相催。
寄制帥 王之望 
五郡馳驅兩月忙，少城春事杳相忘。鷅鶹鳴處韶光老，鵜鴂聲中旅思長。曾爲青山迂客路，莫偕紅旆訪仙鄉。浣花時節歸期近，猶及遨頭共一觴。
和制帥 王之望 
離索堪驚歲月忙，少城遺愛未曾忘。西園尚記英遊並，南浦空嗟別恨長。壯志且窺勳業鏡，高情休憶水雲鄉。玉關柝靜邊烽息，漢殿歸稱萬歲觴。
和制帥  其一 王之望 
按部經時走四封，雲山有路寶巖通。普賢相對圓光裏，摩詰不離方丈中。喜有篇章交寄遠，恨無羽翼可凌空。來詩忽作蛟龍吼，三日能令兩耳聾。
和制帥  其二 王之望 
自憐麋鹿性疏頑，心在雲林迹世間。每厭塵埃驅俗駕，不辭險阻訪名山。池魚得意時歸壑，廄馬長鳴暫出閑。萬仞峰頭曾進步，禪機一撥透三關。
和制帥  其三 王之望 
力求見佛上天梯，忽覩光明志意迷。華藏神通驚變現，臺山公案好拈提。太沖漫作三都賦，子美全無一字題。今日諸賢賡妙句，强驅駑駕力難齊。
和制帥  其四 王之望 
卿月中天照上流，使星入蜀久西遊。蟠胸經緯開棋局，出手梟盧轉博投。學有淵源流不竭，詩如珠玉價難酬。詞章怪底猶雄健，棠蔭曾聯柳柳州。
又和  其一 王之望 
勝遊每恨不相同，郵遞猶欣日日通。玉帳未容佳境到，雲山已在好詩中。靈珠忽富千金贈，凡馬堪嗟萬古空。展卷高吟知幾過，大音一震耳根聾。
又和  其二 王之望 
塵勞汩沒老尤頑，遍走岷峨杳靄間。筋力已疲難報國，田園有計即歸山。何期俗駕經時出，却得浮生數日閒。已請一麾江海去，故應生入玉門關。
又和  其三 王之望 
新篇孤峻絕階梯，照眼光芒五色迷。已向詩壇稱獨步，不妨祖令更全提。真空雅與高情契，絕景終希大手題。餘事文章暫遊戲，要將李杜與名齊。
又和  其四 王之望 
住因得坎去乘流，萬里西南更倦遊。三徑未成歸計晚，一尊猶喜故人投。小篇偶寓詩筒去，佳句還勞驛使酬。得與諸賢更倡和，故應盛事播西州。
渾醉庵詩 王之望 
人間歲月都幾許，醉裏光陰差較長。千日不醒終有盡，百年渾得要爲常。故人屢過無窮巷，一室能寬有醉鄉。好事不妨多酌我，老來無復次公狂。
又題鴻祐寺 王之望 
石佛山頭日欲頹，尋僧不遇懶空回。青鞋布襪雲門路，拄杖穿林歸去來。
戲景思  其一 王之望 
明鏡佳期故未忘，月圓人缺恨何長。陽臺朝暮誰爲主，夢裏時時怨楚王。
戲景思  其二 王之望 
顔色傾城藝更精，愛卿長是說卿卿。卷中昔日崔徽貌，重見應憐太瘦生。
題鄧寨周氏小園 王之望 
徑草荒春綠作堆，東風深入小園來。可憐幾陣嫣香裏，立盡庭前數樹梅。
病餘兀坐偶成二絕  其一 王之望 
寂寂經旬病卧家，起來都不記年華。一聲檐上驚秋晚，牆外初聞賣菊花。
病餘兀坐偶成二絕  其二 王之望 
病骨欒欒瘦轉加，秋風怯傍小窗紗。蕭然丈室維摩觀，一炷清香到日斜。
倚江亭會上虞伯逵送梅花并二絕句坐上次韵併調賀子忱  其一 王之望  西湖
腸斷江頭索笑花，三三兩兩逐枝斜。忽隨清絕驚人句，來自西湖處士家。
倚江亭會上虞伯逵送梅花并二絕句坐上次韵併調賀子忱  其二 王之望 
喜見江梅又著花，插來不怕帽簷斜。高標幽韵誰真似，人在風流賀監家。
和姚令威春陰四絕  其一 王之望 
急雨顛風带海烟，白頭腸斷落花天。東風爲買春光住，柳撒黄金榆擲錢。
和姚令威春陰四絕  其二 王之望 
十日春陰晝景微，鳴鳩逐婦幾時歸。柔桑細麥寧馨長，落絮遊絲可解飛。
和姚令威春陰四絕  其三 王之望 
雨過山村綠滿陂，紅芳漸少翠陰低。春風吹草依然碧，潮水浮花却自西。
和姚令威春陰四絕  其四 王之望 
休對風光感物華，且將春酒趁春賒。一聲杜宇芳菲晚，只有荼𧃲芍藥花。
題延慶觀六時泉 王之望 
千尺高崖屏翠琰，六時甘露雨真珠。梯巖穿壑身親到，始信仙靈境界殊。
和尚書李丈六絕  其一 王之望 
丈人詩律照青春，句到諸郎副析薪。特許八分傳阿買，囊收珠玉破清貧。
和尚書李丈六絕  其二 王之望 
風光無頼惱詩翁，健筆凌雲思未慵。長句數篇欺白雪，江山浩蕩發春容。
和尚書李丈六絕  其三 王之望 
近侍三朝捧御床，宮衣猶带內家香。殊庭更得流霞助，杖屨春風步履强。
和尚書李丈六絕  其四 王之望 
休論世事苦悲辛，龍卧南陽自有人。指日承明却歸去，烟花紫禁及青春。
和尚書李丈六絕  其五 王之望 
經旬山雨暗春輝，桃李成陰總未知。試逐東風入城市，不妨尊酒暫娛嬉。
和尚書李丈六絕  其六 王之望 
雨過千山翠色重，羣花欲盡絮飛空。牡丹寂寞芬芳晚，日暮朱欄獨倚風。
題真符道中山寺 王之望 
江路南風漲白沙，鐙馿來憩梵王家。片雲忽作蕭蕭雨，夢斷僧窗日未斜。
題前詩已天忽作雨戲成一絕 王之望 
歲暮靈泉水未饒，蒼崖無復舞飛蛟。詩成不覺天零雨，料得神龍欲解嘲。
鐘鼓山間久雨二絕  其一 王之望 
山雨蕭蕭不肯住，天寒雲愁光景昏。桃李紅白春風面，有恨無言空淚痕。
鐘鼓山間久雨二絕  其二 王之望 
高林縹緲强可見，茅屋半山烟雨昏。誰家一幅鵞溪絹，古畫猶存水墨痕。
次韵王司戶梅花五絕不得用古人意及比婦人玉雪并潔白等字  其一 王之望 
牢落天涯邂逅逢，清愁幽恨與誰同。故園腸斷三千里，客裏看花歲又窮。
次韵王司戶梅花五絕不得用古人意及比婦人玉雪并潔白等字  其二 王之望 
溪外人家處處栽，三分蓓蕾一分開。故教嫩萼參差發，似要幽人次第來。
次韵王司戶梅花五絕不得用古人意及比婦人玉雪并潔白等字  其三 王之望 
可耐幽花發較遲，殷勤爲倩曉風吹。朝來策杖探消息，香處初開一兩枝。